
## Revisions:

# Text

athā7bhijñāna-śākuntalam /

prathamo 'ṅkaḥ --

yā sṛṣṭiḥ sraṣṭur ādyā vahati vidhihutaṃ yā havir yā ca hotrī ye dve kālaṃ vidhattaḥ śrutiviṣayaguṇā yā sthitā vyāpya viśvam /
yām āhuḥ sarvabījaprakṛtir iti yayā prāṇinaḥ prāṇavantaḥ pratyakṣābhiḥ prapannas tanubhir avatu vas tābhir aṣṭābhir īśaḥ // KSak_1.1

sūtradhāraḥ ārya abhirūpabhūyiṣṭhā pariṣad iyam / adya khalu kālidāsagrathitavastunā(KSak_1.1a)

navenābhijñānaśākuntalākhyena nāṭakenopasthātavyam asmābhiḥ / tat pratipātram ādhīyatāṃ yatnaḥ /(KSak_1.1a)

naṭī suvihitaprayogatayāryasya na kim api parihāsyate /(KSak_1.1a)

sūtradhāraḥ (KSak_1.2b1)

ārye kathayāmi te bhūtārtham /(KSak_1.2b2)

ā paritoṣād viduṣāṃ na sādhu manye prayogavijñānam /
balavad api śikṣitānām ātmany apratyayaṃ cetaḥ // KSak_1.2

naṭī ārya evam etat / anantarakaraṇīyam ārya ājñāpayatu /(KSak_1.2a)

sūtradhāraḥ kim anyad asyāḥ pariṣadaḥ śrutiprasādanataḥ / tad imam eva tāvad acirapravṛttam upabhogakṣamaṃ grīṣmasamayam adhikṛtya gīyatām / saṃprati hi(KSak_1.3b1)

subhagasalilāvagāhāḥ pāṭalasaṃsargasurabhivanavātāḥ /
pracchāyasulabhanidrā divasāḥ pariṇāmaramaṇīyāḥ // KSak_1.3

naṭī tathā (iti gāyati)(KSak_1.4b1)

īṣadīṣaccumbitāni bhramaraiḥ sukumārakesaraśikhāni /
avataṃsayanti damamānāḥ pramadāḥ śirīṣakusumāni // KSak_1.4

sūtradhāraḥ ārya sādhu gītam / aho rāgabaddhacittavṛttir ālikhita iva sarvato raṅgaḥ / tad idānīṃ katamatprakaraṇam āśritya enam ārādhayāmaḥ /(KSak_1.4a)

naṭī nanv āryamiśraiḥ prathamam evājñaptam abhijñānaśakuntalaṃ nāma apūrvaṃ nāṭakaṃ prayoge adhikriyatām iti /(KSak_1.4a)

sūtradhāraḥ ārye samyaganubhodhito 'smi / asmin kṣaṇe vismṛtaṃ khalu mayā tat / kutaḥ /(KSak_1.5b1)

tavāsmi gītarāgeṇa hāriṇā prasabhaṃ hṛtaḥ /
eṣa rājeva duṣyantaḥ sāraṅgeṇātiraṃsahā // KSak_1.5

(iti niṣkrāntau )(KSak_p11801)

(prasthāvanā)(KSak_1.5a)

(tataḥ praviśati mṛgānusārī saśaracāpahasto rājā rathena sūtaś ca)(KSak_1.5a)

sūtaḥ (rājānaṃ mṛtaṃ cāvalokya) āyuṣman /(KSak_1.6b1)

kṛṣṇasāre dadac cakṣus tvayi cādhijyakārmuke /
mṛgānusāriṇaṃ sākṣāt paśyāmīva+pinākinam // KSak_1.6

rājā sūta dūram amunā sāraṅgeṇa vayam ākṛṣṭāḥ / ayaṃ punar itānīm api(KSak_1.7b1)

grīvābhaṅgābhirāmaṃ muhur anupatati syandane dattadṛṣṭiḥ paścārdhena praviṣṭaḥ śarapatanabhayād bhūyasā pūrvakāyam /
darbhair ardhāvalīḍhaiḥ śramavivṛtamukhabhraṃśibhiḥ kīrṇavartmā paśyodagraplutatvād viyati bahutaraṃ stokam urvyāṃ prayāti // KSak_1.7

(savismayam) tad eṣa katham anupatata eva me prayatnaprekṣaṇīyaḥ saṃvṛttaḥ /(KSak_1.7a)

sūtaḥ āyuṣmann udghātinī bhūmir iti mayā raśmisaṃyamanād rathasya mandīkṛto vegaḥ / tena mṛga eṣa viprakṛṣṭāntaraḥ saṃvṛttaḥ / saṃprati samadeśavartinas te na durāsado bhaviṣyati /(KSak_1.7a)

rājā tena hi mucyantām abhīṣavaḥ /(KSak_1.7a)

sūtaḥ yad ājñāpayaty āyuṣmān / (rathavegaṃ nirūpya) āyuṣman paśya paśya /(KSak_1.8b1)

mukteṣu raśmiṣu nirāyatapūrvakāyā niṣkampacāmaraśikhā nibhṛtordhvakarṇāḥ /
ātmoddhatair api rajobhir alaṅghanīyā dhāvanty amī mṛgajavākṣamayeva+rathyāḥ // KSak_1.8

rājā satyam / atītya harito harīṃś ca vartante vājinaḥ / tathā hi /(KSak_1.9b1)

yad āloke sūkṣmaṃ vrajati sahasā tadvipulatām yad ardhe vicchinnaṃ bhavati kṛtasaṃdhānam iva tat /
prakṛṣtyā yad vakraṃ tad api samarekhaṃ nayanayor na me dūre kiṃcit kṣaṇam api na pārśve rathajavāt // KSak_1.9

sūta paśya enaṃ vyāpadyamānam / (iti śarasaṃdhānaṃ nāṭayati)(KSak_1.9a)

(nepathye)(KSak_1.9a)

bho bho rājann āśramamṛgo 'yaṃ na hanvavyo na hantavyaḥ /(KSak_1.9a)

sūta (ākarṇyāvalokya ca) āyuṣmann asya khalu te bāṇapātavartinaḥ kṛṣṭasārasyāntare tapasvina upasthitāḥ /(KSak_1.9a)

rājā (sasaṃbhramam) tena hi pragṛhyantāṃ vājinaḥ /(KSak_1.9a5)

sūta tathā / (iti rathaṃ sthāpayati)(KSak_1.9a6)

vaikhānasaḥ (hastam udyamya) rājann āśramamṛgo 'yaṃ na hantavyo na hantavyaḥ /(KSak_1.10b1)

na khalu na khalu bāṇaḥ saṃnipātyo 'yam asmin mṛduni mṛgaśarīre puṣparāśāv+ivāgniḥ /
kva bata hariṇakānāṃ jīvitaṃ cātilolaṃ kva ca niśitanipātā vajrasārāḥ śarās te // KSak_1.10

tat sādhukṛtasaṃdhānaṃ pratisaṃhara sāyakam /
ārtatrāṇāya vaḥ śastraṃ na prahartum anāgasi // KSak_1.11

rājā eṣa pratisaṃhṛtaḥ (iti yathoktaṃ karoti)(KSak_1.11a)

vaikhānasaḥ sadṛśam etat puruvaṃśapradīpasya bhavataḥ /(KSak_1.12b1)

janma yasya puror vaṃśe yuktarūpam idaṃ tava /
putram evaṃ guṇopetaṃ cakravartinam āpnuhi // KSak_1.12

itarau (bāhū udyamya) sarvathā cakravartinaṃ putram āpnuhi /(KSak_1.12a)

(sapraṇāmam) pratigṛtītaṃ brāhmaṇavacanam /(KSak_1.12a)

vaikhānsa rājan samidāharaṇāya prasthitā vayam /eṣa khalu kaṇvasya kulapater anumālinītīram āśramo dṛśyate / na ced anyakāryātipātaḥ praviśya pratigṛhyatām ātitheyaḥ satkāraḥ / api ca /(KSak_1.13b1)

ramyās tapodhanānāṃ pratihatavighnāḥ kriyāḥ samavalokya /
jñāsyasi kiyadbhujo me rakṣati maurvīkiṇāṅka iti // KSak_1.13

rājā api saṃnihito 'tra kulapatiḥ /(KSak_1.13a)

vaikhānasa idānīm eva duhitaraṃ śakuntalām atithisatkārāya niyujya daivam asyāḥ pratikūlaṃ śamayituṃ somatīrthaṃ gataḥ /(KSak_1.13a)

rājā bhavatu / tām eva paśyāmi / sā khalu viditabhaktiṃ māṃ maharṣeḥ kariṣyati /(KSak_1.13a5)

vaikhānasa sādhayāmas tāvat (iti saśiṣyo niṣkrāntaḥ)(KSak_1.13a6)

rājā sūta codayāśvān puṇyāśramadarśanena tāvad ātmānaṃ punīmahe /(KSak_1.13a)

sūta yad ājñāpayaty āyuṣman / (iti bhūyo ratha evaṃ nirūpayati)(KSak_1.13a)

rājā (samantād avalokya) sūta akathito 'pi jñāyata eva yathāyam āśramābhogas tapovanasyeti /(KSak_1.13a)

sūta katham iva /(KSak_1.13a0)

rājā kiṃ na paśyati bhavān / iha hi(KSak_1.14b1)

nīvārāḥ śukagarbhakoṭaramukhabhraṣṭās tarūṇām adhaḥ prasnigdhāḥ kvacid iṅgudīphālabhidaḥ sūcyanta evopalāḥ /
viśvāsopagamād abhinnagatayaḥ śabdaṃ sahante mṛgās toyādhārapathāś ca valkalaśikhāniṣyandarekhāṅkitāḥ // KSak_1.14

kulyāmbhobhiḥ pavanacapalaiḥ śākhino dhautamūlā bhinno rāgaḥ kisalayarucām ājyadhūmodgamena /
ete cārvāgupavanabhuvi chinnadarbhāṅkurāyām naṣṭāṃśakā hariṇaśiśavo mandamandaṃ caranti // KSak_1.14a

sūta sarvam upapannam /(KSak_1.14a)

rājā (stokam antaraṃ gatvā) tapovananivāsinām uparodho mā bhūt / etāvaty eva rathaṃ sthāpaya yāvad avatarāmi /(KSak_1.14a)

sūta dhṛtāḥ pragrahāḥ / avataratv āyuṣmān /(KSak_1.14a)

rājā (avatīrya) sūta vinītaveṣeṇa praveṣṭavyāni tapovanāni nāma / idaṃ tāvad gṛhyatām / (iti sūtasyābharaṇāni dhanuś copanīyārpayati) sūta yāvad āśramavāsinaḥ pratyavekṣyāham upāvarte tāvad ārdrapṛṣṭhāḥ kriyantāṃ vājinaḥ /(KSak_1.14a)

sūta tathā (iti niṣkrāntaḥ)(KSak_1.14a5)

rājā (parikramyāvalokya ca) idam āśramadvāram /yāvat praviśāmi (praviśya / nimittaṃ sūcayan)(KSak_1.15b1)

śāntam idam āśramapadaṃ sphurati ca bāhuḥ kutaḥ phalam ihāsya /
athavā bhavitavyānāṃ dvārāṇi bhavanti sarvatra // KSak_1.15

(nepathye)(KSak_1.15a)

ita itaḥ sakhyau /(KSak_1.15a)

rājā (karṇaṃ dattvā) aye dakṣiṇena vṛkṣavāṭikām ālāpa iva śrūyate / yāvad atra gacchāmi / (parikramyāvalokya ca) aye etās tapasvikanyakāḥ svapramāṇānurūpaiḥ secanaghaṭair bālapādapebhyaḥ payo dātum ita evābhivartante (nipuṇaṃ nirūpya) aho madhuram āsāṃ darśanam /(KSak_1.16b1)

śuddhāntadurlabham idaṃ vapur āśramavāsino yadi janasya /
dūrīkṛtāḥ khalu guṇair udyānalatā vanalatābhiḥ // KSak_1.

yāvad imāṃ chāyām āśritya pratipālayāmi (iti vilokayan sthitaḥ)(KSak_1.16a)

śakuntalā ita itaḥ sakhyau /(KSak_1.16a)

anasūyā halā śakuntale tvatto 'pi tātakāśyapasyāśramavṛkṣakāḥ priyatareti tarkayāmi / yena navamālikākusumapelavā api tvam eteṣām ālavālapūraṇe niyuktā /(KSak_1.16a)

śakuntalā na kevalaṃ tātaniyoga eva / asti me sodarasneho 'py eteṣu / (iti vṛkṣasecanaṃ rūpayati)(KSak_1.16a)

rājā katham iyaṃ sā kaṇvaduhitā / asādhudarśī khalu tatrabhavān kāśyapo ya imām āśramadharme niyuṅkte /(KSak_1.17b1)

idaṃ kilāvyājamanoharaṃ vapus tapaḥkṣamaṃ sādhayituṃ ya icchati /
dhruvaṃ sa nīlotpalapatradhārayā śamīlatāṃ chettum ṛṣir vyavasyati // KSak_1.17

bhavatu / pādapāntarhita eva tāvad enāṃ paśyāmi / (iti tathā karoti)(KSak_1.17a)

śakuntalā sakhi anasūye atipinaddhena valkalena priyaṃ vadayā niyantritāsmi / śithilaya tāvad etat /(KSak_1.17a)

anasūyā tathā / (iti śikhilayati)(KSak_1.17a)

priyaṃvadā (sahāsam) atra payodharavistārayitṛ ātmano yauvanam upālabhasva / māṃ kim upālabhase /(KSak_1.17a)

rājā kāmam ananurūpam asya vapuṣo valkalaṃ na punar alaṃkāraśriyaṃ na puṣyati / kutaḥ(KSak_1.18b1)

sarasijam anuviddhaṃ śaivalenāpi ramyam malinam api himāṃśor lakṣma lakṣmīṃ tanoti /
iyam adhikamanojñā valkalenāpi tanvī / kim iva hi madhurāṇāṃ maṇḍanaṃ nākṛtīnām // KSak_1.18

śakuntalā (agrato 'valokya) eṣa vāteritapallavāṅgulībhis tvarayatīva+māṃ kesaravṛkṣakaḥ / yāvad enaṃ saṃbhāvayāmi (iti parikrāmati)(KSak_1.18a)

priyaṃvadā halā śakuntale atreva+tāvan muhūrtaṃ tiṣṭha yāvat tvayopagatayā latāsanātha iva ayaṃ kesaravṛkṣakaḥ pratibhāti /(KSak_1.18a)

ataḥ khalu priyaṃvadāsi tvam /(KSak_1.18a)

rājā priyam api tathyam āha śakuntalāṃ priyaṃvadā / asyāḥ khalu(KSak_1.19b1)

adharaḥ kisalayarāgaḥ komalaviṭapānukāriṇau bāhū /
kusumam iva lobhanīyaṃ yauvanam aṅgeṣu saṃnaddham // KSak_1.19

anasūyā halā śakuntale iyaṃ svayaṃ varavadhūḥ sahakārasya tvayā kṛtanāmadheyā vanajyotsneti navamālikā / enāṃ vismṛtāsi /(KSak_1.19a)

śakuntalā tad ātmānam api vismariṣyāmi / (latām upetyāvalokya ca) halā ramaṇīye khalu kāla etasya latāpādapamithunasya vyatikaraḥ saṃvṛttaḥ / navakusumayauvanā vanajyotsnā snigdhapallavatayopabhogakṣamaḥ sahakāraḥ / (iti paśyantī tiṣṭhati)(KSak_1.19a)

priyaṃvadā anasūye jānāsi kiṃ śakuntalā vanajyotsnām atimātraṃ paśyatīti /(KSak_1.19a)

anasūyā na khalu vibhāvayāmi / kathaya /(KSak_1.19a)

pri yathā vanajyotsnānurūpeṇa pādapena saṃgatā api nāmaivam aham apy ātmano 'nurūpaṃ varaṃ labheyeti /(KSak_1.19a5)

śaku eṣa nūnaṃ tavātmagato manorathaḥ / (iti kalaśam āvarjayati)(KSak_1.19a6)

rājā api nāma kulapater iyam asavarṇakṣetrasaṃbhavā syāt / athavā kṛtaṃ saṃdehena(KSak_1.19a)

asaṃśayaṃ kṣatraparigrahakṣamā yad āryam asyām abhilāṣi me manaḥ /
satāṃ hi saṃdehapadeṣu vastuṣu pramāṇam antaḥkaraṇa pravṛttayaḥ // KSak_1.20

tathāpi tattvata enām upalabhye /(KSak_1.20a)

śaku (sasaṃbhramam) ambho / salilasekasaṃbhramodgato navamālikām ujjhitvā vadanaṃ me madhukaro 'bhivartate (iti bhramarabādhāṃ rūpayati)(KSak_1.20a)

rājā (saspṛham)(KSak_1.21b1)

calāpāṅgāṃ dṛṣṭiṃ spṛśasi bahuśo vepathumatīm rahasy ākhyāyīva+svanasi mṛdu karṇāntikacaraḥ /
karau vyādhunvatyāḥ pibasi ratisarvasvam adharam vayaṃ tattvānveṣān madhukara hatās tvaṃ khalu kṛtī // KSak_1.21

na eṣa dhrṣṭo viramati / anyato gamiṣyāmi / katham ito 'py āgacchati / halā paritrāyethāṃ mām anena durvinītena madhukareṇābhibhūyamānām /(KSak_1.21a)

ubhe (sasmitam) ke āvāṃ paritrātum / duṣyaṃtam ākranda / rājarakṣitavyāni tapovanāni nāma /(KSak_1.21a)

rājā avasaro 'yam ātmānaṃ prakāśayitum / na bhetavyaṃ na bhetavyam (ity ardhokte svagatam) rājabhāvas tv abhijñāto bhavet / bhavatv evaṃ tāvad abhidhāsye /(KSak_1.21a)

śaku (padāntare sthitvā /sadṛṣṭikṣepam) katham ito 'pi mām anusarati /(KSak_1.21a)

rājā (satvaram upasṛtya) āḥ(KSak_1.22b1)

kaḥ paurave vasumatīṃ śāsati śāsitari durvinītānām /
ayam ācaraty avinayaṃ mugdhāsu tapasvikanyāsu // KSak_1.22

(sarvā rājānaṃ dṛṣṭā kiṃcid iva saṃbhrāntāḥ)(KSak_1.22a)

anasūyā āryaṇ na khalu kim apy atyāhitam / iyaṃ nau priyasakhī madhukareṇābhibhūyamānā kātarībhūtā / (iti śakuntalāṃ darśayati)(KSak_1.22a)

rājā (śakuntalābhimukho bhūtvā) api tapo vardhate /(KSak_1.22a)

(śakuntalā sādhvasād avacanā tiṣṭhati)(KSak_1.22a)

anasūyā idānīm atithiviśeṣalābhena / halā śakuntale gacchoṭajam / phalamiśram argham upahara / idaṃ pādodakaṃ bhaviṣyati /(KSak_1.22a5)

rājā bhavatīnāṃ sūnṛtayā eva kṛtam ātithyam /(KSak_1.22a6)

priyaṃvadā tena hy asyāṃ prachāyaśītalāyāṃ saptaparṇavedikāyāṃ muhūrtam upaviśya pariśramavinodaṃ karotv āryaḥ /(KSak_1.22a)

rājā nūnaṃ yūyam apy anena karmaṇā pariśrāntāḥ /(KSak_1.22a)

anasūyā halā śakuntale ucitaṃ naḥ paryupāsanam atithīnām / atropaviśāmaḥ (iti sarvā upaviśanti)(KSak_1.22a)

śaku (ātmagatam) kiṃ nu khalv imaṃ prekṣya tapovanavirodhino vikārasya gamanīyāsmi saṃvṛttā /(KSak_1.22a0)

rājā (sarvā vilokya) aho samavayorūparamaṇīyaṃ bhavatīnāṃ sauhārdam /(KSak_1.22a1)

pri (janāntikam) anasūye ko nu khalv eṣa caturagambhīrākṛtir madhuraṃ priyam ālapan prabhāvavān iva lakṣyate /(KSak_1.22a2)

ana sakhi mama apy asti kautūhalam / pṛcchāmi tāvad enam(KSak_1.22a3)

(prakāśam)(KSak_1.22a4)

āryasya madhurālāpajanito viśrambho māṃ mantrayate katama āryeṇa rājarṣivaṃśo 'laṃkriyate katamo vā virahaparyutsukajanaḥ kuto deśaḥ kiṃ nimittaṃ vā sukumārataro 'pi tapovanagamanapariśramasyātmā padam upanītaḥ /(KSak_1.22a5)

śaku (ātmagatam) hṛdaya mottāmya / eṣā tvayā cintitāny anasūyā mantrayate /(KSak_1.22a6)

rājā (ātmagatam) katham idānīm ātmānaṃ nivedayāmi kathaṃ vātmāpahāraṃ karomi / bhavatu / evaṃ tāvad enāṃ vakṣye / (prakāśam) bhavati yaḥ pauraveṇa rājñā dharmādhikāre niyuktaḥ so 'ham avighnakriyopalambhāya dharmāraṇyam idam āyātaḥ /(KSak_1.22a7)

(śakuntalā śṛṅgāralajjāṃ rūpayati)(KSak_1.22a8)

ana (ubhayor ākāraṃ viditvā / janāntikam) halā śakuntale yad yatrādya tātaḥ saṃnihito bhavet /(KSak_1.22a9)

śaku tataḥ kiṃ bhavet /(KSak_1.22a0)

sakhyau imaṃ jīvitasarvasvenāpy atithiviśeṣaṃ kṛtārthaṃ kariṣyati /(KSak_1.22a1)

śaku yuvām apetam / kim api hṛdaye kṛtvā matrayethe / na yuvayor vacanaṃ śroṣyāmi /(KSak_1.22a2)

rājā vayam api tāvad bhavatyoḥ sakhīgataṃ kim api pṛcchāmaḥ /(KSak_1.22a3)

sakkyau ārya anugraha iveyam abhyarthanā /(KSak_1.22a4)

rājā bhagavān kāśyapaḥ śāśvate brahmaṇi sthita iti prakāśaḥ / iyaṃ ca vaḥ sakhī tad ātmajeti katham etat /(KSak_1.22a5)

anasūyā śṛṇotv āryaḥ / asti ko 'pi kauśika iti gotranāmadheyo mahāprabhāvo rājarṣiḥ /(KSak_1.22a6)

rājā asti / śrūyate /(KSak_1.22a7)

ana tam āvayoḥ priyasakhyāḥ prabhavam avagaccha / ujjhitāyāḥ śarīrasaṃvardhanādibhis tātakāśyapo 'syāḥ pitā /(KSak_1.22a8)

rājā ujjhitaśabdena janitaṃ me kautūhalam / āmūlāt+śrotum icchāmi /(KSak_1.22a9)

ana śṛṇotv āryaḥ / gautamītīre purā kila tasya rājarṣer ugre tapasi vartamānasya kim api jātaśaṅkair devair menakā nāmāpsarāḥ preṣitā niyamavighnakāriṇī /(KSak_1.22a0)

rājā asty etad anyasamādhibhīrutvaṃ devānām /(KSak_1.22a1)

anasūyā tato vasantodārasamaye tasyā unmādayitṛ rūpaṃ prekṣya (ity ardhokte lajjayā viramati)(KSak_1.22a2)

rājā parastāj jñāyata eva / sarvathāpsaraḥsaṃbhavaiṣā /(KSak_1.22a3)

anasūyā atha kim /(KSak_1.22a4)

rājā upapadye /(KSak_1.23b1)

mānuṣīṣu kathaṃ vā syād asya rūpasya saṃbhavaḥ /
na prabhātaralaṃ jyotir udeti vasudhātalāt // KSak_1.23

(śakuntalādhomukhī tiṣṭhati)(KSak_1.23a)

rājā (ātmagatam) labdhāvakāśo me manorathaḥ / kiṃ tu sakhyā parihāsodāhṛtāṃ varaprārthanāṃ śrutvā dhṛtadvaidhībhāvakātaraṃ me manaḥ /(KSak_1.23a)

pri (sasmitaṃ śakuntalāṃ vilokya nāyakābhimukhī bhūtvā)(KSak_1.23a)

punar api vaktukāma ivāryaḥ /(KSak_1.23a)

(śakuntalāṃ sakhīm aṅgulyā tarjayati)(KSak_1.23a5)

rājā samyag upalakṣitaṃ bhavatyā / asti naḥ saccaritaśravaṇalobhād anyad api praṣṭavyam /(KSak_1.23a6)

pri alaṃ vicārya / aniyantraṇānuyogas tapasvijano nāma /(KSak_1.23a)

rājā it sakhīṃ te jñātum icchāmi /(KSak_1.24b1)

vaikhānasaṃ kim anayā vratam āpradānād vyāpārarodhi madanasya niṣevitavyam /
atyantam ātmasadṛśekṣaṇavallabhābhir āho nivatsyati sama hariṇāṅganābhi // KSak_1.24

pri ārya dharmacaraṇe 'pi paravaśo 'yaṃ janaḥ / guroḥ punar asyā anurūpavarapradāne saṃkalpaḥ /(KSak_1.24a)

rājā (ātmagatam) an duravāpeyaṃ khalu prārthanā /(KSak_1.25b1)

bhava hṛdaya sābhilāṣaṃ saṃprati saṃdeha nirṇayo jātaḥ /
āśaṅkase yad agniṃ tad idaṃ sparśakṣamaṃ ratnam // KSak_1.25

śaku (saroṣam iva) anasūye gamiṣyāmy aham /(KSak_1.25a)

ana kiṃ nimittam /(KSak_1.25a)

śaku imām asaṃbaddhapralāpīṃ priyaṃvadām āryāyai gautamyai nivedayiṣyāmi /(KSak_1.25a)

ana sakhi na yuktam akṛtasatkāram atithiviśeṣaṃ visṛjya svachandato gamanam /(KSak_1.25a)

(śakuntalā na kiṃcid uktvā prasthitaiva)(KSak_1.25a5)

rājā (grahītum icchan nigṛhyātmānam / ātmagatam) aho ceṣṭā+pratirūpikā kāmijanamanovṛttiḥ / ahaṃ hi(KSak_1.26b1)

anuyāsyan munitanayāṃ sahasā vinayena vāritaprasaraḥ /
sthānād anuccalann api gatveva+punaḥ pratinivṛttaḥ // KSak_1.26

pri (śakuntalāṃ nirudhya) halā na te yuktaṃ gantum /(KSak_1.26a)

śaku (sabhrūbhaṅgam) kiṃ nimittam /(KSak_1.26a)

pri vṛkṣasecane dve dārayasi me / ehi tāvat / ātmānaṃ mocayitvā tato gamiṣyasi (iti balād enāṃ nivartayati)(KSak_1.26a)

rājā bhadre vṛkṣasecanād eva pariśrāntām atrabhavatīṃ lakṣaye / tathā hy asyāḥ(KSak_1.27b1)

srastāṃsāv atimātralohitatalau bāhū ghaṭotkṣepaṇād adya api stanavepathuṃ janayati śvāsaḥ pramāṇādhikaḥ /
baddhaṃ karṇaśirīṣarodhi vadane dharmāmbhasāṃ jālakaṃ bandhe sraṃsini caikahastayamitāḥ paryākulā mūrdhajāḥ // KSak_1.27

tad aham enām anṛṇāṃ karomi (iti aṅgulīyaṃ dātum icchati)(KSak_1.27a)

(ubhe nāmamudrākṣarāṇy anuvācya parasparam avalokayataḥ)(KSak_1.27a)

rājā alam asmān anyathā saṃbhāvya / rājñaḥ parigraho 'yam iti rājapuruṣaṃ mām avagacchatha /(KSak_1.27a)

pri tena hi nārhaty aṅgulīyakam aṅgulīviyogam / āryasya vacanenānṛṇedānīm eṣā / (kiṃcid vihasya) halā śakuntale mocitāsy anukampināryeṇa / athavā mahārājena / gacchedānīm /(KSak_1.27a)

śaku (ātmagatam) yady ātmanaḥ prabhaviṣyāmi /(KSak_1.27a5)

(prakāśam) kā tvaṃ visraṣṭavyasya roddhavyasya vā /(KSak_1.27a6)

rājā (śakuntalāṃ vilokya / ātmagatam) kiṃ nu khalu yathā vayam asyām evam iyam apy asmān prati syāt / athavā labdhāvakāśā me prārthanā / kutaḥ /(KSak_1.28b1)

vācaṃ na miśrayati yady api madvacobhiḥ karṇaṃ dadāty abhimukhaṃ mayi bhāṣamāṇe /
kāmaṃ na tiṣṭhati madānanasaṃmukhīnām bhūyiṣṭham anyaviṣayā na tu dṛṣṭir asyāḥ // KSak_1.28

(nepathye)(KSak_1.28a)

bho bhos tapasvinaḥ saṃnihitās tapovanasattvarakṣāyai bhavata / pratyāsannaḥ kila mṛga yā vihārī pārthivo duṣyantaḥ /(KSak_1.29b1)

turagakhurahatas tathā hi reṇur viṭapaviṣaktajalārdravalkaleṣu /
patati pariṇatāruṇaprakāśaḥ śalabhasamūha ivāśramadrumeṣu // KSak_1.29

api ca /(KSak_p31903)

tīvrāghātapratihatataruskandhalagnaikadantaḥ pādākṛṣṭavratativalayāsaṅgasaṃjātapāśaḥ /
mūrto vighnas tapasa iva no bhinnasāraṅgayūtho dharmāraṇyaṃ praviśati gajaḥ syandanālokabhītaḥ // KSak_1.30

(sarvāḥ karṇaṃ dattvā kiṃcid iva saṃbhrāntāḥ)(KSak_1.30a)

rājā (ātmagatam) aho dhik paurā asmadanveṣiṇas tapovanam uparundhanti / bhavatu / pratigamiṣyāmas tāvat /(KSak_1.30a)

sakhyau ārya anenāraṇyakavṛttāntena paryākulāḥ smaḥ / anujānīhi na uṭajagamanāya /(KSak_1.30a)

rājā (sasaṃbhramam) gacchantu bhavatyaḥ / vayam apy āśramapīḍā yathā na bhavati tathā prayatiṣyāmahe /(KSak_1.30a)

(sarve uttiṣṭhanti)(KSak_1.30a5)

sakhyau ārya asaṃbhāvitātithisatkāraṃ bhūyo 'pi prekṣaṇanimittaṃ lajjāmahe āryaṃ vijñāpayitum /(KSak_1.30a6)

rājā mā maivam / darśanenaiva bhavatīnāṃ puraskṛto 'smi /(KSak_1.30a)

śaku anasūye abhinavakuśasūcyā parīkṣataṃ caraṇaṃ kurabakaśākhāparilagnaṃ ca valkalam / tāvat paripālayata māṃ yāvad etan mocayāmi /(KSak_1.30a)

(śakuntalā rājānam avalokayantī savyājaṃ vilambya saha sakhībhyāṃ niṣkrāntā)(KSak_1.30a)

rājā mandautsukyo 'smi nagaragamanaṃ prati / yāvad anuyātrikān sametya nātidūre tapovanasya niveśayeyam / na khalu śaknomi śakuntalāvyāpārād ātmānaṃ nivartayitum / mama hi(KSak_1.31b1)

gacchati puraḥ śarīraṃ dhāvati paścād asaṃstutaṃ cetaḥ /
cīnāṃśukam iva ketoḥ prativātaṃ nīyamānasya // KSak_1.31

(iti niṣkrāntāḥ sarve)(KSak_1.31a)

(prathamo 'ṅkaḥ)

dvitīyo 'ṅkaḥ

(tataha praviśati viṣaṇṇo vidūṣakaḥ)(KSak_2.1b1)

vidūṣaka (niḥśvasya) bho disṭam / etasya mṛgayāśīlasya rājño vayasyabhāvena nirviṇṇo 'smi / ayaṃ mṛgo 'yaṃ vahāro 'yaṃ śārdūla iti madhyāhne 'pi grīṣmaviralapādapachāyāsu vanarājiṣv āhiṇḍayate aṭatīto 'ṭavī / patrasaṃkarakaṣāyāṇi kaduṣṇāni girinadījalāni pīyante / aniyatavelaṃ śūlyamāṃsabhūyiṣṭha āhāro bhujyate / turagānudhāvanakaṇḍitasaṃdhe rātrāv api nikāmaṃ śayitavyaṃ nāsti / tato mahaty eva pratyūṣe dāsyāḥ putraiḥ śakunilubdhakair vanagrahaṇakolāhalena pratibodhito 'smi / iyatedānīm api pīḍā na kiṣkrāmati / tato gaṇḍasyopari piṇḍakaḥ saṃvṛttaḥ / hyaḥ kilāsmāsv avahīneṣu tatra bhavato mṛgānusāreṇāśramapadaṃ praviṣṭasya tāpasakanyakā śakuntalā mamādhanyatayā darśitā / sāṃprataṃ nagaragamanāya manaḥ katham api na karoti / adya api tasya tām eva cintayato 'kṣṇoḥ prabhātam āsīt / kā gatiḥ / yāvat taṃ kṛtācāraparikramaṃ paśyāmi / (iti parikramyāvalokya ca)(KSak_2.1b2)

eṣa bāṇāsanahastābhir yavanībhir vanapuṣpamālādhāriṇībhiḥ parivṛta ita evāgachati priyavayasyaḥ / bhavatu / aṅgabhaṅgavikala iva bhūtvā sthāsyāmi / yady evam api nāma viśramaṃ labheya / (iti daṇḍakāṣṭham avalambya sthitaḥ) (tataḥ praviśati yathānirdiṣṭaparivāro rājā)(KSak_2.1b3)

rājā (KSak_2.1b1)

kāmaṃ priyā na sulabhā manas tu tadbhāvadarśanāśvāsi /
akṛtārthe 'pi manasije ratim ubhayaprārthanā kurute // KSak_2.1

(smitaṃ kṛtvā) evam ātmābhiprāyasaṃbhāviteṣṭajanacittavṛttiḥ prārthitā viḍambyate /(KSak_2.2b1)

snigdhaṃ vīkṣitam anyato 'pi nayane yat prerayantyā tayā yātaṃ yac ca nitambayor gurutayā mandaṃ vilāsād iva /
mā gā ity uparuddhayā yad api sā sāsūyam uktā sakhī sarvaṃ tat kila matparāyaṇam aho kāmī svatāṃ paśyati // KSak_2.2

vidūṣaka (tathāsthita eva) bho vayasya na me hastapādaṃ prasarati tad vān mātreṇa jāpayiṣyāmi / jayatu jayatu bhavān /(KSak_2.2a)

rājā kuto 'yaṃ gātropaghātaḥ /(KSak_2.2a)

vidu kutaḥ kila svayam akṣyākulīkṛtyāśrukāraṇaṃ pṛcchasi /(KSak_2.2a)

rā na khalv avagacchāmi /(KSak_2.2a)

vidu bho vayasya yad vetasaḥ kubjalīlāṃ viḍambayati tat kim ātmanaḥ prabhāveṇa nanu nadīvegasya /(KSak_2.2a5)

rā nadīvegas tatra kāraṇam /(KSak_2.2a6)

vidu mama api bhavān /(KSak_2.2a)

rā katham iva /(KSak_2.2a)

vidu evaṃ rājakāryāṇy ujjhitvaitādṛśa ākulapradeśe vanacaravṛttinā tvayā bhavitavyam / yat satyaṃ pratyahaṃ śvāpadasamutsāraṇaiḥ saṃkṣobhitasaṃdhibandhānāṃ mama gātrāṇām anīśo 'smi saṃvṛttaḥ / tat prasīda me / ekāham api tāvad viśramyatām /(KSak_2.2a)

rājā (svagatam) ayaṃ caivam āha / mama api kāśyapasutām anusmṛtya mṛgayāviklavaṃ cetaḥ / kutaḥ(KSak_2.3b1)

na namayitum adhijyam asmi śakto dhanur idam āhitasāyakaṃ mṛgeṣu /
sahavasatim upetya yaiḥ priyāyāḥ kṛta iva mugdhavilokopadeśaḥ // KSak_2.3

vidu (rājño mukhaṃ vilokya) atrabhavān kim api hṛdaye kṛtvā mantrayate / araṇye mayā ruditam āsīt /(KSak_2.3a)

rā (sasmitam) kim anyat / anatikramaṇīyaṃ me suhṛdvākyam iti sthito 'smi /(KSak_2.3a)

vidu ciraṃ jīva / (iti gantum ichati)(KSak_2.3a)

rā vayasya tiṣṭha / sāvaśeṣaṃ me vacaḥ /(KSak_2.3a)

vidu ājñāpayatu bhavān /(KSak_2.3a5)

rā viśrāntena bhavatā mama apy ekasminn anāyāse karmaṇi sahāyena bhavitavyam /(KSak_2.3a6)

vidu kiṃ modakakhādikāyām / tena hy ayaṃ sugṛhītaḥ kṣaṇaḥ /(KSak_2.3a)

rā yatra vakṣyāmi / kaḥ ko 'tra bhoḥ /(KSak_2.3a)

(praviśya)(KSak_2.3a)

dauvārika (praṇamya) ājñāpayatu bharttā /(KSak_2.3a0)

rā raivataka senāpatis tāvad āhūyatām /(KSak_2.3a1)

dau tathā / (iti niṣkramya senāpatinā saha punaḥ praviśya) eṣa ājñāvacanotkaṇṭho bhartetodattadṛṣṭir eva tiṣṭhati / upasarpatv āryaḥ /(KSak_2.3a2)

seenā (rājānam avalokya) dṛṣṭadoṣā api svāmini mṛgayā kevalaṃ guṇa eva saṃvṛttā / tathā hi devaḥ(KSak_2.4b1)

anavaratadhanur jyāsphālanakrūrapūrva ravikiraṇasahiṣṇu svedaleśair abhinam /
apacitam api gātraṃ vyāyatatvād alakṣyaṃ giricara iva nāgaḥ prāṇasāraṃ bibharti // KSak_2.4

(upetya) jayatu jayatu svāmī / gṛhītaśvāpadam araṇyam / kim anyatrāvasthīyate /(KSak_2.4a)

rājā mandotsāhaḥ kṛto 'smi mṛgayāpavādinā mādhavyena /(KSak_2.4a)

senāpati (janāntikam) sakhe sthirapratibandho bhava / ahaṃ tāvat svāminaś cittavṛttim anuvartiṣye / (prakāśam) pralapatv eṣa vaidheyaḥ / nanu prabhur eva nidarśanam /(KSak_2.4a)

medaśchedakṛśodaraṃ laghu bhavaty utthānayogyaṃ vapuḥ sattvānām api lakṣyate vikṛtimac cittaṃ bhayakrodhayoḥ /
utkarṣaḥ sa ca dhanvināṃ yad iṣavaḥ sidhyanti lakṣye cale mithyā eva vyasanaṃ vadanti mṛgayām īdṛg vinodaḥ kutaḥ // KSak_2.5

vidu apehi re utsāhahetuka / atrabhavān prakṛtim āpannaḥ / tvaṃ tāvad aṭavīto 'ṭavīm āhiṇḍamāno naranāsikālolupasya jīrṇaṛkṣasya kasya api mukhe patiṣyasi /(KSak_2.5a)

rā bhadra senāpate āśramasaṃnikṛṣṭe sthitāḥ smaḥ / atas te vaco nābhinandāmi / adya tāvat /(KSak_2.6b1)

gāhantāṃ mahiṣā nipānasalilaṃ śṛṅgair muhus tāḍitam chāyābaddhakadambakaṃ mṛgakulaṃ romantham abhyasyatu /
viśrabdhaṃ kriyatāṃ vahāratatibhir mustākṣatiḥ palvale viśrāmaṃ labhatām idaṃ ca śithitalajyābandham asmaddhanuḥ // KSak_2.6

senāpati yat prabhaviṣṇave rocate /(KSak_2.6a)

rā tena hi nivartaya pūrvagatān vanagrāhiṇaḥ / yathā na me sainikās tapovanam uparundhanti tathā niṣeddhavyāḥ / paśya /(KSak_2.7b1)

śamapradhāneṣu tapodhaneṣu gūḍhaṃ hi dātātmakam asti tejaḥ /
sparśānukūleva sūryakāntās tadanyatejo 'bhibhavād vamanti // KSak_2.7

senā yad ājñāpayati svāmī /(KSak_2.7a)

vidu vidhvaṃsatāṃ te utsāhavṛttāntaḥ /(KSak_2.7a)

(niṣkrāntaḥ senāpatiḥ)(KSak_2.7a)

rājā (parijanaṃ vilokya) apanayantu bhavatyo mṛgayāveśam / raivataka tvam api svaṃ niyogam aśūnyaṃ kuru /(KSak_2.7a)

parijana yad deva ājñāpayati / (iti niṣkrāntaḥ)(KSak_2.7a5)

vidu kṛtaṃ bhavatā nirmakṣikam / sāṃpratam etasmin pādapachāyāviracitavitānasanāthe śilātale niṣīdatu bhavān yāvad aham api sukhāsīno bhavāmi /(KSak_2.7a6)

rājā gacchāgrataḥ /(KSak_2.7a)

vidu etu bhavān /(KSak_2.7a)

(ity ubhau parikramyopaviṣṭau )(KSak_2.7a)

rā mādhavya anavāptacakṣuḥ phalo 'si / yena tvayā darśanīyaṃ na dṛṣṭam /(KSak_2.7a0)

vidu nanu bhavān agrato me vartate /(KSak_2.7a1)

rā sarvaḥ kāntam ātmīyaṃ paśyati / ahaṃ tu tām āśramalalāmabhūtāṃ śakuntalām adhikṛtya bravīmi /(KSak_2.7a2)

vidu (svagatam) bhavatu / asyāvasaraṃ na dāsye /(KSak_2.7a3)

(prakāśam) bho vayasya te tāpasakanyakābhyarthanīyā dṛśyate /(KSak_2.7a4)

rā sakhe na parihārye vastuni pauravāṇāṃ manaḥ pravartate /(KSak_2.8b1)

surayuvatisaṃbhavaṃ kila muner apatyaṃ tad ujjhitādhigatam /
arkasyopari śithilaṃ cyutam iva navamālikākusumam // KSak_2.8

vidu )vihasya) yathā kasya api piṇḍakharjūrair udvejitasya tiṇḍyām (tintiṇyām) abhilāṣo bhavet tathā strīratnaparibhogiṇaḥ bhavata iyam abhyarthanā /(KSak_2.8a)

rā na tāvad enāṃ paśyāmi yenaivam avādīḥ /(KSak_2.8a)

vidu tat khalu ramaṇīyaṃ yad bhavato 'pi vismayam utpādayati /(KSak_2.8a)

rā vayasya kiṃ bahunā /(KSak_2.9b1)

citre niveśye parikalpitasattvayogā rūpoccayena manasā vidhinā kṛtā nu /
strīratnasṛṣṭir aparā pratibhāti sā me dhātur vibhutvam anucintya vapuś ca tasyāḥ // KSak_2.9

vidu yady evaṃ pratyādeśa idānīṃ rūpavatīnām /(KSak_2.9a)

rā idaṃ ca me manasi vartate /(KSak_2.10b1)

anāghrātaṃ puṣpaṃ kisalayam alūnaṃ kararuhair anāviddhaṃ ratnaṃ madhu navam anāsvāditarasam /
akhaṇḍaṃ puṣyānāṃ phalam iva ca tadrūpam anaghaṃ na jāne bhoktāraṃ kam iha samupasthāsyati vidhiḥ // KSak_2.10

vidu tena hi laghu paritrāyatām enāṃ bhavān / mā kasya api tapasvina iṅgudītairacikkaṇaśīrṣasya haste patiṣyati /(KSak_2.10a)

rā paravatī khalu tatrabhavatī / na ca saṃnihito 'tra gurujanaḥ /(KSak_2.10a)

vidu atha bhavantam antareṇa kīdṛśas tasyā dṛṣṭirāgaḥ /(KSak_2.10a)

rājā nisargād evāpragalbhas tapasvikanyājanaḥ / tathāpi tu(KSak_2.11b1)

abhimukhe mayi saṃhṛtam īkṣitaṃ hasitam anyanimitakṛtodayam /
vinayavāritavṛttir atas tayā na vivṛto madano na ca saṃvṛtaḥ // KSak_2.11

vidu na khalu dṛṣṭamātrasya tavāṅkaṃ samārohati /(KSak_2.11a)

rājā mithaḥ prasthāne punaḥ śālīnatayā api kāmam āviṣkṛto bhāvas tatrabhavatyā / tathā hi /(KSak_2.12b1)

darbhāṅkureṇa caraṇaḥ kṣata ity akhāṇḍe tanvī sthitā katicid eva padāni gatvā /
āsīd vivṛttavadanā ca vimocayantī śākhāsu valkalam asaktam api drumāṇām // KSak_2.12

vidu tena hi gṛhītapātheyo bhava / kṛtaṃ tvayopavanaṃ tapovanam iti paśyāmi /(KSak_2.12a)

rā sakhe tapasvibhiḥ kaiścit parijñāto 'smi / cintaya tāvat kenāpadeśena punar āśramapadaṃ gacchāmaḥ /(KSak_2.12a)

vidu ko 'paro 'padeśo yuṣmākaṃ rājñām / nīvāraṣaṣṭhabhāgam asmākam upaharantv iti /(KSak_2.12a)

rā mūrkha anyam eva bhāgadheyam ete tapasvino nirvapanti yo ratnarāśīn api vihāyābhinandyate / paśya /(KSak_2.13b1)

yad uttiṣṭhati varṇebhyo nṛpāṇāṃ kṣayi tat phalam /
tapaḥṣaḍbhāgam akṣayyaṃ dadaty āraṇyakā hi naḥ // KSak_2.13

(nepathye)(KSak_2.13a)

hanta siddhārthau svaḥ /(KSak_2.13a)

rā (karṇaṃ dattvā) aye dhīrapraśāntasvarais tapasvibhir bhavitavyam /(KSak_2.13a)

(praviśya)(KSak_2.13a)

jayatu jayatu bhartā / etau dvau ṛṣikumārau pratīhārabhūmim upasthitau /(KSak_2.13a5)

rājā tena hy avilambitaṃ praveśaya tau /(KSak_2.13a6)

dauvārika eṣa praveśayāmi / (iti niṣkramya rṣikumārābhyāṃ saha praviśya)(KSak_2.13a)

(ubhau rājānaṃ vilokayataḥ)(KSak_2.13a)

prathamaḥ aho dīptimato 'pi viśvasanīyatayāsya vapuṣaḥ / athavā upapannam etad asminn ṛṣibhyo nātibhinne rājani / kutaḥ(KSak_2.14b1)

adhyākrāntā vasatir amunā apy āśrame sarvabhogye rakṣāyogād ayam api tapaḥ pratyahaṃ saṃcinoti /
asyāpi dyāṃ spṛśati vaśinaś cāraṇadvandvagītaḥ puṇyaḥśabdo munir iti muhuhḥ kevalaṃ rājapūrvaḥ // KSak_2.14

dvitīyaḥ gautama ayaṃ sa balabhit sakho duṣyantaḥ /(KSak_2.14a)

prathama atha kim /(KSak_2.14a)

dvitīyahḥ tena hi(KSak_2.15b1)

naitac citraṃ yad ayam udadhiśyāmasīmāṃ dharitrīm ekaḥ kṛtsnāṃ nagaraparighaprāṃśubāhur bhunakti /
āśaṃsante samitiṣu surā baddhavairā hi daityair asyādhijye dhanuṣi vijayaṃ pauruhūte ca vajre // KSak_2.15

ubhau (upagamya) vijayasva rājan /(KSak_2.15a)

rā (āsanād utthāya) abhivādaye bhavantau /(KSak_2.15a)

ubhau svasti bhavate / (iti phalāny upaharataḥ)(KSak_2.15a)

rā (sapraṇāmaṃ parigṛhya) ājñāpayitum icchāmi /(KSak_2.15a)

ubhau vidito bhavān āśramasadām ihasthaḥ / tena bhavantaṃ prārthayante /(KSak_2.15a5)

rā kim ājñāpayanti /(KSak_2.15a6)

ubhau tatrabhavataḥ kaṇvasya maharṣer asāṃnidhyād rakṣāṃsi neṣṭivighnam utpādayanti / tat katipayarātraṃ sārathidvitīyena bhavatā sanāthīkriyatām āśrama iti /(KSak_2.15a)

rā anugṛhīto 'smi /(KSak_2.15a)

vidu (apavārya) eṣā idānīm anukūlā te 'bhyarthanā /(KSak_2.15a)

rā (smitaṃ kṛtvā) raivataka madvacanād ucyatāṃ sārathiḥ / sabāṇāsanaṃ ratham upasthāpaya iti /(KSak_2.15a0)

dau yad deva ājñāpayati / (iti niṣkrāntaḥ)(KSak_2.15a1)

ubhau (saharṣam)(KSak_2.16b1)

anukāriṇi pūrveṣāṃ yuktarūpam idaṃ tvayi /
āpannābhayasatreṣu dīkṣitāḥ khalu pauravāḥ // KSak_2.16

rā (sapraṇāmam) gacchatāṃ puro bhavantau / aham apy anupadam āgata eva /(KSak_2.16a)

ubhau vijayasva (iti niṣkrāntau)(KSak_2.16a)

rā mādhavya apy asti śakuntalādarśane kutūhalam /(KSak_2.16a)

vidu prathamaṃ saparivāham āsīt / idānīṃ rākṣasavṛttāntena bindur api nāvaśeṣitaḥ /(KSak_2.16a)

rā mā bhaiṣīḥ / nanu matsamīpe vartiṣyase /(KSak_2.16a5)

vidu eṣa rākṣasād rakṣito 'smi /(KSak_2.16a6)

(praviśya)(KSak_2.16a)

dau sajjo ratho bhartur vijayaprasthānam apekṣate / eṣa punar nagarād devīnāṃ jñaptiharaḥ karabhaka āgataḥ(KSak_2.16a)

rā (sādaram) im ambābhiḥ preṣitaḥ /(KSak_2.16a)

dau atha kim /(KSak_2.16a0)

rā nanu praveśyatām /(KSak_2.16a1)

dau tathā / (iti niṣkramya karabhakeṇa saha praviśya) eṣa bhartā / upasarpa /(KSak_2.16a2)

karabhaka jayatu jayatu bhartā / devy ājñāpayati / āgāmini caturthadivase pravṛttapāraṇo me upavāso bhaviṣyati / tatra dīrghāyuṣāvaśyaṃ saṃbhāvanīyeti /(KSak_2.16a3)

rā itas tapasvikāryam / ito gurujanājñā / dvayam apy anatikramaṇīyam / kim atra pratividheyam /(KSak_2.16a4)

vidu triśaṅkur ivāntarā tiṣṭha /(KSak_2.16a5)

rā satyam ākulībhūto 'smi /(KSak_2.17b1)

kṛtyayor bhinnadeśatvād dvaidhībhavati me manaḥ /
puraḥ patihataṃ śaile srotaḥ srotovaho yathā // KSak_2.17

(vicintya) sakhe tvam ambayā putra iti pratigṛhītaḥ / ato bhavān itaḥ pratinivṛtya tapasvikāryavyagramānasaṃ mām āvedya tatrabhavatīnāṃ putrakṛtyam anuṣṭhātum arhati /(KSak_2.17a)

vidu na khalu māṃ rakṣobhīrukaṃ gaṇayasi /(KSak_2.17a)

rā (sasmitam) katham etad bhavati saṃbhāvyate /(KSak_2.17a)

vidu yathā rājānujena gantavyaṃ tathā gacchāmi /(KSak_2.17a)

rā nanu tapovanoparodhaḥ pariharaṇīya iti sarvān ānuyātrikāṃs tvayaiva saha prasthāpayāmi /(KSak_2.17a5)

vidu (sagarvam) tena hi yuvarājo 'smīdānīṃ saṃvṛttaḥ /(KSak_2.17a6)

rā (svagatam) capalo 'yaṃ baṭuḥ / kadācid asmatprārthanām antaḥpurebhyaḥ kathayet / bhavatu / enam evaṃ vakṣye / (vidūṣakaṃ haste gṛhītvā / prakāśam) vayasya ṛṣigauravād āśramaṃ gacchāmi / na khalu satyam eva tāpasakanyakāyāṃ mamābhilāṣaḥ / paśya /(KSak_2.17a)

kva vayaṃ kva parokṣamanmatho mṛgaśāvaiḥ samam edhito janaḥ /
parihāsavijalpitaṃ sakhe paramārthena na gṛhyatāṃ vacaḥ // KSak_2.18

vidu atha kim /(KSak_2.18a)

(iti niṣkrāntāḥ sarve)(KSak_2.18a)

iti dvitīyo 'ṅkaḥ /

tṛtīyo 'ṅkaḥ

(tataḥ praviśati kuśān ādāya yajamānaśiṣyaḥ)(KSak_3.1b1)

śiṣya aho mahānubhāvaḥ pārthivo duṣyantaḥ / yat praviṣṭamātra evāśramaṃ tatrabhavati nirupadravāṇi naḥ karmāṇi saṃvṛttāni /(KSak_3.1b1)

kā kathā bāṇasaṃdhāne jyāśabdenaiva dūrataḥ /
huṃkāreṇeva dhanuṣaḥ sa hi vighnān apohati // KSak_3.1

yāvad imān vedisaṃstaraṇārthaṃ darbhān ṛtvigbhya upaharāmi / (parikramyāvalokya ca / ākāśe) priyaṃvade kasya idam uśīrānulepanaṃ mṛṇālavanti ca nalinīpatrāṇi nīyante / (śrutim abhinīya) kiṃ bravīṣi / ātapalaṅghanād balavad asvasthā śakuntalā tasyāḥ śarīranirvāpaṇāyeti / ksak_3.1a tarhi yatnād upacaryatām / sā khalu bhagavataḥ kaṇvasya kulapater ucchvasitam / aham api tāvad vaitānikaṃ śānty udakam asyai gautamīhaste visarjayiṣyāmi /(KSak_3.1a)

(iti niṣkrāntaḥ) ksak_3.1a viṣkambhakaḥ /(KSak_3.1a)

(tataḥ praviśati kāmayamānāvastho rājā)(KSak_3.1a5)

rājā (sacintaṃ niḥśvasya)(KSak_3.1a6)

jāne tapaso vīryaṃ sā bālā paravatīti me viditam /
alam asmi tato hṛdayaṃ tathāpi nedaṃ nivartayitum // KSak_3.2

(madanabādhāṃ nirūpya) bhagavan kusumāyudha tvayā candramasā ca viśvasanīyābhyām atisaṃdhīyate kāmijanasārthaḥ / kutaḥ /(KSak_3.2a)

tava kusumaśaratvaṃ śītaraśmitvam indor dvayam idam ayathārthaṃ dṛśyate madvidheṣu /
visṛjati himagarbhair agnim indur mayūkhais tvam api kusumabāṇān vajrasārīkaroṣi // KSak_3.3

athavā /(KSak_3.3a)

adya api nūnaṃ harakopavahninas tvayi jvalaty aurva ivāmburāśau /
tvam anyathā manmatha madvidhānāṃ bhasmāvaśeṣaḥ katham ittham uṣṇaḥ // KSak_3.3a

aniśam api makaraketur manaor rujam āvahann abhimato me /
yadi madirāyatanayanāṃ tām adhikṛtya praharatīti // KSak_3.4

(sakhedaṃ parikramya) kva nu khalu saṃsthite karmaṇi sadasyair anujñātaḥ khinnam ātmānaṃ vinodayāmi / ksak_3.4a (niḥśvasya) kiṃ nu khalu me priyādarśanād ṛte śaraṇam anyat /(KSak_3.4a)

yāvad enām anviṣyāmi / (sūryam avalokya) imām ugrātapavelāṃ prāyeṇa latāvalayavatsu mālinītīreṣu sasakhījanā śakuntalā gamayati / ksak_3.4a tatraiva tāvad gacchāmi / (parikramya saṃsparśaṃ rūpayitvā) aho pravātasubhago 'yam uddeśaḥ /(KSak_3.4a)

śakyam aravindasurabhiḥ kaṇavāhī mālinītaraṅgāṇām /
aṅgair anaṅgataptair aviralam āliṅgituṃ pavanaḥ // KSak_3.5

(parikramyāvalokya ca) asmin vetasaparikṣipte latāmaṇḍape saṃnihitayā śakuntalayā bhavitavyam / tathā hi /(KSak_3.5a5)

abnyunnatā purastād avagāḍhā jaghanagauravāt paścāt /
dvāre 'sya pāṇḍusikate padapaṅktir dṛśyate 'bhinavā // KSak_3.6

yāvad viṭapāntareṇāvalokayāmi / (parikramya tathā kṛtvā / saharṣam) aye labdhaṃ netranirvāṇam /(KSak_3.6a)

eṣā me manorathapriyatamā sakusumāstaraṇaṃ śilāpaṭṭam adhiśayānā sakhībhyām anvāsyate / bhavatu /śroṣyāmy āsāṃ viśrambhakathitāni / (iti vilokayan sthitaḥ)(KSak_3.6a)

(tataḥ praviśati yathoktavyāpārā saha sakhībhyāṃ śakuntalā)(KSak_3.6a)

sakhyau (upavījya / sasneham) halā śakuntare api sukhayati nalinīpatravātaḥ /(KSak_3.6a)

śaku kiṃ vījayato māṃ sakhyau /(KSak_3.6a5)

(sakhyau viṣādaṃ nāṭayitvā parasparam avalokayataḥ)(KSak_3.6a6)

rājā balavadasvasthaśarīrā śakuntalā dṛśyate /(KSak_3.7b1)

(savitarkam) tat kim ayam ātapadoṣaḥ syād uta yathā me manasi vartate / (sābhilāṣaṃ nirvarṇya) atha vā kṛtaṃ saṃdehena /(KSak_3.7b2)

stananyastośīraṃ praśithilamṛṇālaikavalayam priyāyāḥ sābādhaṃ kim api kamanīyaṃ vapur idam /
samas tāpaḥ kāmaṃ manasijanidāghaprasarayor na tu grīṣmasyaivaṃ subhagam aparādhaṃ yuvatiṣu // KSak_3.7

priyaṃvadā (janāntikam) anasūye tasya rājarṣeḥ prathamadarśanārabhya paryutsukeva śakuntalā / kiṃ nu khalv asyās tannimitto 'yam ātaṅko bhavet /(KSak_3.7a)

ana sakhi mama apīdṛśy āśaṅkā hṛdayasya / bhavatu / pravakṣyāmi tāvad enām (prakāśam) / sakhi praṣṭavyāsi kim api / balavān khalu te saṃtāpaḥ /(KSak_3.7a)

śaku (pūrvārdhena śayanād utthāya) halā kiṃ vaktukāmāsi /(KSak_3.7a)

ana halā śakuntale anabhyantare khalv āvāṃ madanagatasya vṛttāntasya / kiṃ tu yādṛśītihāsabandheṣu kāmayamānānām avasthā śrūyate tādṛśīṃ tava paśyāmi /(KSak_3.7a0)

kathaya kiṃ nimittaṃ saṃtāpaḥ / vikāraṃ khalu paramārthato 'jñātvānārambhapratīkārasya /(KSak_3.7a1)

rājā anasūyām apy anugato madīyas tarkaḥ / na hi svāmiprāyeṇa me darśanam /(KSak_3.7a2)

śaku (ātmagatam) balavān khalu me 'bhiniveśaḥ / idānīm api sahasaitayor na śaknomi nivedayitum /(KSak_3.7a3)

priyaṃvadā sakhi śakuntale suṣṭhu eṣā bhaṇati / kim ātmana ātaṅkam upekṣase / anudivasaṃ khalu parihīyase 'ṅgaiḥ / kevalaṃ lāvaṇyamayī chāyā tvāṃ na muñcati /(KSak_3.7a4)

rājā avitatham āha priyaṃvadā / tathā hi(KSak_3.8b1)

kṣāmakṣāmakapolam ānanam uraḥ kāṭhinyam uktastanam madhyaḥ klāntataraḥ prakāmavinatāv aṃsau chaviḥ pāṇḍurā /
śocyā ca priyadarśanā ca madanakliṣṭeyam ālakṣyate patrāṇām iva śoṣaṇena marutā spṛṣṭā latā mādhavī // KSak_3.8

śaku sakhi kasya vānyasya kathayiṣyāmi / kiṃtv āyāsayitrīdānīṃ vāṃ bhaviṣyāmi /(KSak_3.8a)

ubhe ata eva khalu nirbandha / snigdhajanasaṃvibhaktaṃ hi duḥkhaṃ sahyavedanaṃ bhavati /(KSak_3.8a)

rājā (KSak_3.9b1)

pṛṣṭā janena samaduḥkhasukhena bālā neyaṃ na vakṣyati manogatam ādhihetum /
dṛṣṭo vivṛtya bahuśo 'py anayā satṛṣṇam atrāntare śravaṇakātaratāṃ gato 'smi // KSak_3.9

śaku sakhi yataḥprabhṛti mama darśanapatham āgataḥ sa tapovanarakṣitā rājarṣiḥ (ity arthokte lajāṃ nāṭayati)(KSak_3.9a)

ubhe kathayatu priyasakhī /(KSak_3.9a)

śaku tata ārabhya tadgatenābhilāṣeṇa etad avasthāsmi saṃvṛttā /(KSak_3.9a5)

rājā (saharṣam) śrutaṃ śrotavyam /(KSak_3.10b1)

smara eva tāpahetur nirvāpayitā sa eva me jātaḥ /
divasa ivābhraśyāmas tapātyaye jīvalokasya // KSak_3.10

śaku tad yadi vām anumataṃ tathā vartethāṃ yathā tasya rājarṣer anukampanīyā bhavāmi / anyathāvaśyaṃ siñcata me tilodakam /(KSak_3.10a)

rājā saṃśayachedi vacanam /(KSak_3.10a)

priyaṃvadā (janāntikam) anasūye dūragatamanmathākṣameyaṃ kālaharaṇasya /(KSak_3.10a)

yasmin baddhabhāvaiṣā sa lalāmabhūtaḥ pauravāṇām / tad yuktam asyā abhilāṣo 'bhinanditum /(KSak_3.10a)

ana tathā yathā bhaṇasi /(KSak_3.10a5)

pri (prakāśam) sakhi diṣṭyānurūpas te 'bhiniveśaḥ / sāgaram ujjhitvā kutra vā mahānady avatarati / ka idānīṃ sahakāram antareṇātimuktalatāṃ pallavitāṃ sahate /(KSak_3.10a6)

rājā kim atra citraṃ yadi viśākhe śaśāṅkalekhām anuvartete /(KSak_3.10a)

ana kaḥ punar upāyo bhaved yenāvilambitaṃ nibhṛtaṃ ca sakhyā manorathaṃ saṃpādayāvaḥ /(KSak_3.10a)

pri nibhṛtam iti cintanīyaṃ bhavet / śīghram iti sukaram /(KSak_3.10a)

ana katham iva /(KSak_3.10a0)

pri nanu sa rājarṣir asyāṃ snigdhadṛṣṭyā sūcitābhilāṣa etān divasān prajāgarakṛśo lakṣyate /(KSak_3.10a1)

rājā satyam itthaṃ bhūta evāsmi / tathā hi(KSak_3.11b1)

idam aśiśirair antastāpād vivarṇam aṇīkṛtam niśi niśi bhujanyastāpāṅgaprasāribhir aśrubhiḥ /
alabhilulitajyāghātāṅkaṃ muhur maṇibandhanāt kanakavalayaṃ srastaṃ srastaṃ mayā pratisāryate // KSak_3.11

pri (vicintya) halā madanalekho 'sya kriyatāṃ taṃ sumanogopitaṃ kṛtvā devaprasādasyāpadeśena tasya hastaṃ prāpayiṣyāmi /(KSak_3.11a2)

ana rocate me sukumāraḥ prayogaḥ kiṃ vā śakuntalā bhaṇati /(KSak_3.11a3)

śaku kiṃ niyogo vāṃ vikalpyate /(KSak_3.11a4)

pri tena hy ātmana upanyāsapūrvaṃ cintaya tāvat kim api lalitapadabandhanam /(KSak_3.11a5)

śaku halā cintayāmy aham / avadhīraṇābhīrukaṃ punar vepate me hṛdayam /(KSak_3.11a6)

rājā (saharṣam)(KSak_3.12b1)

ayaṃ sa te tiṣṭhati saṃgamotsuko viśaṅkase bhīru yato 'vadhīraṇām /
labheta vā prārthayitā na vā śriyam śriyā durāpaḥ katham īpsito bhavet // KSak_3.12

sakhyau ayi ātmaguṇāvamānini ka idānīṃ śarīranirvāpayitrī śāradīṃ jyotsnāṃ paṭāntena vārayati /(KSak_3.12a)

śaku (sasmitam) niyojitedānīm asmi / (ity upaviṣṭāṃ cintayati)(KSak_3.12a)

rājā sthāne khalu vismṛta+nimeṣeṇa cakṣuṣā priyām avalokayāmi / yataḥ (KSak_3.13b1)

unnamitaikabhrūlatam ānanam asyāḥ padāni racayantyāḥ /
kaṇṭakitena prathayati may anurāgaṃ kapolena // KSak_3.13

śaku halā cintitaṃ mayā gītavastu / asaṃnihitāni punar lekhanasādhanāni /(KSak_3.13a)

pri etasmiñ śukodarasukumāre nalinīpatre nakhair nikṣiptavarṇaṃ kuru /(KSak_3.13a)

śaku (yathoktaṃ rūpayitvā) halā śṛṇutam idānīṃ saṃgatārthaṃ na veti /(KSak_3.13a5)

ubhe avahite svaḥ /(KSak_3.13a6)

śaku (vācayati)(KSak_3.14b1)

tava na jāne hṛdayaṃ mama punaḥ kāmo divā api rātrāv api /
nirghṛṇa tapati balīyas tvayi vṛttamanorathāyā aṅgāni // KSak_3.14

rājā (sahasopasṛtya)(KSak_3.15b1)

tapati tanugātri madanas tvām aniśaṃ māṃ punar dahaty eva /
glapayati yathā śaśāṅkaṃ na tathā hi kumudvatīṃ divasaḥ // KSak_3.15

sakhyau (vilokya saharṣam utthāya) svāgatam avilambino manorathasya /(KSak_3.15a)

(śakuntalābhyutthātum icchati)(KSak_3.15a)

rājā alam alam āyāsena /(KSak_3.16b1)

saṃdaṣṭasukumaśayanāny āśuktāntabisabhaṅgasurabhīṇi /
guruparitāpāni na te gātrāṇy upacāram arhanti // KSak_3.16

ana itaḥ śilātalaikadeśam alaṃkarotu vayasyaḥ /(KSak_3.16a)

(rājopaviśati / śakuntalā salajjā tiṣṭhati)(KSak_3.16a)

pri dvayor api yuvayor anyonyānurāgaḥ pratyakṣaḥ / sakhīsnehaḥ punar māṃ punar uktavādinīṃ karoti /(KSak_3.16a)

rājā bhadre naitat parhāryam / vivakṣitaṃ hy anuktam anutāpaṃ janayati /(KSak_3.16a)

pri āpannasya viṣayanivāsino janasyārtihareṇa rājñā bhavitavyam ity eṣa vo dharmaḥ /(KSak_3.16a5)

rājā nāsmāt param /(KSak_3.16a6)

pri tena hīyam āvayoḥ priyasakhī tvām uddiśya idam avasthāntaraṃ bhagavatā madanenāropitā / tad arhasy abhyupapattyā jīvitam asyā avalambitum /(KSak_3.16a)

rājā bhadre sādhāraṇo 'yaṃ praṇayaḥ / sarvathānugṛhīto 'smi /(KSak_3.16a)

śakuntalā (priyaṃvadām avalokya) halā kim antaḥpuravirahaparyutsukasya rājarṣer uparodhena /(KSak_3.16a)

rājā sundari(KSak_3.17b1)

idam ananyaparāyaṇam anyathā hṛdayasaṃnihite hṛdayaṃ mama /
yadi samarthayase madirekṣaṇe madanabāṇahato 'smi hataḥ punaḥ // KSak_3.17

ana vayasya bahuvallabhā rājānaḥ śrūyante / yathā nau priyasakhī bandhujanaśocanīyā na bhavati tathā nirvāhaya /(KSak_3.17a)

rājā bhadre kiṃ bahunā(KSak_3.18b1)

parigrahabahutve 'pi dve pratiṣṭhe kulasya me /
samudrarasanā corvī sakhī ca yuvayor iyam // KSak_3.18

ubhe nirvṛte svaḥ /(KSak_3.18a)

pri (sadṛṣṭikṣepam) anasūye eṣa itodattadṛṣṭir utsuko mṛgapotako mātaram anviṣyati / ehi / saṃyojayāva enam / (ity ubhe prasthite)(KSak_3.18a)

śaku halā aśaraṇāsmi / anyatarā yuvayor āgacchatu /(KSak_3.18a)

ubhe pṛthivyāḥ yaḥ śaraṇaṃ sa tava samīpe vartate / (iti niṣkrānte)(KSak_3.18a)

śaku kathaṃ gate eva /(KSak_3.18a5)

rājā alam āvegena / nanv ayam ārādhayitā janas tava samīpe vartate /(KSak_3.19b1)

kiṃ śītalaiḥ klamavinodibhir ārdravātān sañcārayāmi nalinīdalatālavṛntaiḥ /
aṅke nidhāya karabhoru yathāsukhaṃ te saṃvāhayāmi caraṇāv uta padmatāṃrau // KSak_3.19

śaku na mānanīyeṣv ātmānam aparādhayiṣye / (ity utthāya gantum icchati)(KSak_3.19a)

rājā sundari anirvāṇo divasaḥ iyaṃ ca te śarīrāvasthā /(KSak_3.20b1)

utsṛjya kusumaśayanaṃ nalinīdalakalpitastanāvaraṇam /
katham ātape gamiṣyasi paribādhāpelavair aṅgaiḥ // KSak_3.20

(iti balād enāṃ nivartayati)(KSak_3.20a)

śaku paurava rakṣa vinayam / madanasaṃtaptā api na khalv ātmanaḥ prabhavāmi /(KSak_3.20a)

rājā bhīru alaṃ gurujanabhayena / dṛṣṭvā te viditadharmā tatrabhavān nātra doṣaṃ grahīṣyati kulapatiḥ / paśya /(KSak_3.21b1)

gāndharveṇa vivāhena bahvyo rājarṣikanyakāḥ /
śrūyante pariṇītās tāḥ pitṛbhiś cābhinanditāḥ // KSak_3.21

śaku muñca tāvan mām / bhūyo 'pi sakhījanam anumānayiṣye /(KSak_3.21a)

rājā bhavatu / mokṣyāmi /(KSak_3.21a)

śaku kadā /(KSak_3.21a)

rājā (KSak_3.22b1)

aparikṣatakomalasya yāvat kusumasyeva navasya ṣaṭpadena /
adharasya pipāsatā mayā te sadayaṃ sundari gṛhyate raso 'sya // KSak_3.22

(iti mukham asyāḥ samunnamayitum icchati / śakuntalā pariharati nāṭyena)(KSak_3.22a)

(nepathye)(KSak_3.22a)

cakravākavadhuke āmantrayasva sahacaram / upasthitā rajanī /(KSak_3.22a)

śaku (sasaṃbhramam) paurava asaṃśayaṃ mama śarīravṛttāntopalambhāyāryā gautamī ita evāgacchati / tad viṭapāntarito bhava /(KSak_3.22a)

rājā tathā / (ity ātmānam āvṛtya tiṣṭhati)(KSak_3.22a5)

(tataḥ praviśati pātrahastā gautamī sakhyau ca)(KSak_3.22a6)

sakhyau ita ita āryā gautamī /(KSak_3.22a)

gautamī (śakuntalām upetya) jāte api laghusaṃtāpāni te 'ṅgāni /(KSak_3.22a)

śaku ārye asti me viśeṣaḥ /(KSak_3.22a)

gautamī anena darbhodakena nirābādham eva te śarīraṃ bhaviṣyati / (śirasi śakutalām abhyukṣya) vatse pariṇato divasaḥ / ehi uṭajam eva gacchāmaḥ / (iti prasthitāḥ)(KSak_3.22a0)

śaku (ātmagatam) hṛdaya prthamam eva sukhopanate manorathe kātarabhāvaṃ na muñcasi / sānuśayavighaṭitasya kathaṃ te sāṃprataṃ saṃtāpaḥ / (padāntare sthitvā / prakāśam) latāvalaya saṃtāpahāraka āmantraye tvāṃ bhūyo 'pi paribhogāya / (iti duḥkhena niṣkrāntā śakuntalā sahetarābhiḥ)(KSak_3.22a1)

rājā (pūrvasthānam upetya / saniḥśvāsam) aho vighnavatyaḥ prāthitārthasiddhayaḥ / mahā hi(KSak_3.23b1)

muhur aṅgulisaṃvṛtādharauṣṭhaṃ pratiṣedhākṣaraviklavābhirāmam /
mukham aṃsavivarti pakṣmalākṣyāḥ katham apy unnamitaṃ na cumbitaṃ tu // KSak_3.23

kva nu khalu saṃprati gacchāmi / athavā ihaiva priyāparibhuktamukte latāvalaye muhūrtaṃ sthāsyāmi /(KSak_3.23a)

(sarvato 'valokya)(KSak_3.23a)

tasyāḥ puṣpamayī śarīralulitā śayyā śilāyām iyam klānto manmathalekha eṣa nalinīpatre nakhair arpitaḥ /
hastād bhraṣṭam idaṃ bisābharaṇam ity āsajyamānekṣaṇo nirgantuṃ sahasā na vetasagṛhāc chaknomi śūnyād api // KSak_3.24

(ākāśe) rājan (KSak_3.25b1)

sāyaṃtane sadanakarmaṇi saṃpravṛtte vediṃ hutāśanavatīṃ paritaḥ prayastāḥ /
chāyāś caranti bahudhā bhayam ādadhānāḥ saṃdhyāpayodakapiśāḥ piśitāśanānām // KSak_3.25

rājā ayam aham āgacchāmi / (iti niṣkrāntaḥ)(KSak_3.25a)

tṛtīyo 'ṅkaḥ /

caturtho 'dhyāyaḥ /

(tataḥ praviśataḥ kusumāvacayaṃ nāṭayantyau sakhyau /(KSak_4.1b1)

ana halā priyaṃvade yady api gāndharveṇa vidhinā nirvṛttakalyāṇā śakuntalānurūpabhartṛgāminī saṃvṛtteti nirvṛtaṃ me hṛdayaṃ tathāpy etāvac cintanīyam /(KSak_4.1b2)

pri katham iva /(KSak_4.1b3)

ana adya sa rājarṣir iṣṭiṃ parisamāpya+ṛṣibhir visarjita ātmano nagaraṃ praviśyāntaḥpurasamāgata ito+gataṃ vṛttāntaṃ smarati vā na veti /(KSak_4.1b4)

pri visrabdhā bhava / na tādṛśā ākṛtiviśeṣā guṇavirodhino bhavanti / tāta idānīm imaṃ vṛttāntaṃ śrutvā na jāne kiṃ pratipatsyata iti /(KSak_4.1b5)

ana yathāhaṃ paśyāmi tathā tasyānumataṃ bhavet /(KSak_4.1b6)

pri katham iva /(KSak_4.1b7)

ana guṇavate kanyakā pratipādanīyā ity ayaṃ tāvat prathamaḥ saṃkalpaḥ / taṃ yadi daivam eva saṃpādayati nanv aprayāsena kṛtārtho gurujanaḥ /(KSak_4.1b8)

pri (puṣpabhājanaṃ vilokya) sakhi avacitāni balikarmaparyāptāni kusumāni /(KSak_4.1b9)

ana nanu sakhyāḥ śakuntalāyāḥ saubhāgyadevatārcanīyā /(KSak_4.1b10)

pri yujyate / (iti tad eva karmābhinayataḥ)(KSak_4.1b11)

(nepathye)(KSak_4.1b12)

ayam ahaṃ bhoḥ /(KSak_4.1b13)

ana (karṇaṃ dattvā) sakhi atithīnām iva niveditam /(KSak_4.1b14)

pri nanūṭajasaṃnihitā śakuntalā /(KSak_4.1b15)

ana adya punar hṛdayenāsaṃnihitā / alam etāvadbhiḥ kusumaiḥ / (iti prasthite) (nepathye)(KSak_4.1b1)

āḥ atithiparibhāvini (KSak_4.1b2)

vicintayantī yam ananyamānasā tapodhanaṃ vetsi na mām upasthitam /
smariṣyati tvāṃ na sa bodhito 'pi san kathāṃ pramattaḥ prathamaṃ kṛtām iva // KSak_4.1

pri hā dhig ghā dhik / apriyam eva saṃvṛttam / kasminn api pūjārhe 'parāddhā śūnyahṛdayā śakuntalā / (puro 'valokya)(KSak_4.1a)

na khalu yasmin kasminn api / eṣa durvāsāḥ sulabhakopo maharṣiḥ / tathā śaptvā vegabalotphullayā durvārayā gatyā pratinivṛttaḥ /(KSak_4.1a)

ana ko 'nyo hutavahād dagdhuṃ prabhavati / gaccha / pādayoḥ praṇamya nivartaya enaṃ yāvad aham arghodakam upakalpayāmi /(KSak_4.1a)

pri tathā (iti niṣkrāntā)(KSak_4.1a5)

ana (padāntare skhalitaṃ nirūpya) aho āvegaskhalitayā gatyā prabhraṣṭaṃ mamāgrahastāt puṣpabhājanam / (iti puṣpoccayaṃ rūpayati)(KSak_4.1a6)

(praviśya)(KSak_4.1a)

pri sakhi prakṛtivakraḥ sa kasyānunayaṃ pratigṛhṇāti / kim api punaḥ sānukrośaḥ kṛtaḥ /(KSak_4.1a)

ana (sasmitam+tasmin bahv etad api / kathaya /(KSak_4.1a)

pri yadā nivartituṃ necchati tadā vijñāpito mayā /(KSak_4.1a0)

bhagavan prathama iti prekṣyāvijñātatapaḥprabhāvasya duhitṛjanasya bhagavataiko 'parādho marṣayitavya iti /(KSak_4.1a1)

ana tatas tataḥ /(KSak_4.1a2)

pri tato na me vacanam anyathā+bhavitum arhati kiṃ tv abhijñānābharaṇadarśanena śāpo nivartiṣyata iti mantrayamāṇa evāntarhitaḥ /(KSak_4.1a3)

ana śakyam idānīm āśvasitum / asti tena rājarṣiṇā saṃprasthitena svanāmadheyāṅkitam aṅgulīyakaṃ smaraṇīyam iti svayaṃ pinaddham / tasmin svādhīnopāyā śakuntalā bhaviṣyati /(KSak_4.1a4)

pri sakhi ehi / devakāryaṃ tāvad asyā nirvartayāvaḥ /(KSak_4.1a5)

(iti parikrāmataḥ)(KSak_4.1a6)

pri (vilokyānasūye paśya tāvat / vāmahastopahitavadanā ālikhiteva priyasakhī / bhartṛgatayā cintayātmānam api naiṣā vibhāvayati / kiṃ punar āgantukam /(KSak_4.1a7)

ana priyaṃvade dvayor eva nau mukhe eṣa vṛttāntas tiṣṭhatu / rakṣitavyā khalu prakṛtipelavā priyasakhī /(KSak_4.1a8)

pri ko nāma uṣṇodakena navamālikāṃ siñcati /(KSak_4.1a9)

(iti niṣkrānte)(KSak_4.1a0)

viṣkambhakaḥ /(KSak_4.1a1)

(tataḥ praviśati suptotthitaḥ śiṣyaḥ)(KSak_4.1a2)

śiṣya velopalakṣaṇārtham ādiṣṭo 'smi tatrabhavatā pravāsād upāvṛttena kāśyapena / prakāśaṃ nirgatas tāvad avalokayāmi kiyad avaśiṣṭaṃ rajanyā iti / (parikramyāvalokya ca) hanta prabhātam / tathā hi /(KSak_4.2b1)

yāty ekato 'staśikharaṃ patir oṣadhīnām āviṣkṛtāruṇapuraḥsara ekato 'rkaḥ /
tejodvayasya yugapadvyasanodayābhyām loko niyamyata ivātmadaśāntareṣu // KSak_4.2

antarhite śaśini saiva kumudvatī me vṛṣṭiṃ na nandayati saṃsmaraṇīyaśobhā /
iṣṭapravāsajanitāny abalājanasya duḥkhāni nūnam atimātrasuduḥsahāni // KSak_4.3

(praviśyāpaṭīkṣepeṇa)(KSak_4.3a)

ana yady api nāma viṣayaparāṅmukhasya janasyaitan na viditaṃ tathāpi tena rājñā śakuntalāyām anāryam ācaritam /(KSak_4.3a)

śiṣya yāvad upasthitā homavelāṃ gurave nivedayāmi /(KSak_4.3a)

(iti niṣkrāntaḥ)(KSak_4.3a)

ana pratibuddhā api kiṃ kariṣyāmi / na ma uciteṣv api nijakaraṇīyeṣu hastapādaṃ prasarati / kāma idānīṃ sakāmo bhavatu yenāsatyasaṃdhe jane śuddhahṛdayā sakhī padaṃ kāritā / athavā durvāsaḥ śāpa eṣa vikārayati /(KSak_4.3a5)

anyathā kathaṃ sa rājarṣis tādṛśāni mantrayitvaitāvataḥ kālasya lekhamātram api na visṛjati /(KSak_4.3a6)

tad ito 'bhijñānam aṅgulīyakaṃ tasya visṛjāvaḥ / duḥkhaśīle tapasvijane ko 'bhyarthyatām / nanu sakhīgāmī doṣa iti vyavasitā api na pārayāmi pravāsapratinivṛttasya tātakāśyapasya duṣyantapariṇītām āpannasattvāṃ śakuntalāṃ nivedayitum / itthaṃ gate 'smābhiḥ kiṃ karaṇīyam /(KSak_4.3a)

(praviśya)(KSak_4.3a)

pri (saharṣam) sakhi tvarasva tvarasva śakuntalāyāḥ prasthānakautukaṃ nivartayitum /(KSak_4.3a)

ana sakhi katham etat /(KSak_4.3a0)

pri śṛṇu / idānīṃ sukhaśayitapṛcchikā śakuntalāsakāśaṃ gatāsmi /(KSak_4.3a1)

ana tatas tataḥ /(KSak_4.3a2)

pri tāvad enāṃ lajjāvanatamukhīṃ pariṣvajya tātapāśyapenaivam abhinanditam / diṣṭyā dūmākulitadṛṣṭer api yajamānasya pāvaka evāhutiḥ patitā / vatse suśiṣyaparidattā vidyeva aśocanīyāsi saṃvṛttā / adyaiva ṛṣirakṣitāṃ tvāṃ bhartuḥ sakāśaṃ visarjayāmīti /(KSak_4.3a3)

ana atha kena sūcitas tātakāśyapasya vṛttāntaḥ /(KSak_4.3a4)

pri agniśaraṇaṃ praviṣṭasya śarīraṃ vinā chandomayyā vāṇyā /(KSak_4.3a5)

ana (savismayam) katham iva /(KSak_4.3a6)

pri (saṃskṛtam āśritya)(KSak_4.4b1)

duṣyantenāhitaṃ tejo dadhānāṃ bhūtaye bhuvaḥ /
avehi tanayāṃ brahmann agnigarbhāṃ śamīm iva // KSak_4.4

ana (priyaṃvadām āśliṣya) sakhi priyaṃ me / kiṃ tv adyaiva śakuntalā nīyata ity utkaṇṭhāsādhāraṇaṃ paritoṣam anubhavāmi /(KSak_4.4a)

pri sakhi āvāṃ tāvad utkaṇṭhāṃ vinodayiṣyāvaḥ / sā tapasvinī nirvṛtā bhavatu /(KSak_4.4a)

tena hy etasmiṃś cūtaśākhāvalambite nālikerasamudgaka etan nimittam eva kālāntarakṣamā nikṣiptā mayā kesaramālikā /(KSak_4.4a)

tad imāṃ hastasaṃnihitāṃ kuru / yāvad aham api tasyai mṛgarocanāṃ tīrthamṛttikāṃ durvākisalayānīti maṅgalasamālambhanāni viracayāmi /(KSak_4.4a)

pri tathā kriyatām / (anasūyā niṣkrāntā / priyaṃvadā nāṭyena sumanaso gṛhṇāti)(KSak_4.4a5)

(nepathye) gautami ādiśyantāṃ śārṅgaravamiśrāḥ śakuntalānayanāya /(KSak_4.4a6)

pri (karṇaṃ dattvā) anasūye tvarasva tvarasva / ete khalu hastināpuragāmina ṛṣayaḥ śabdāyyante /(KSak_4.4a)

(praviśya samālambhanahastā)(KSak_4.4a)

ana sakhi ehi / gacchāvaḥ / (iti parikrāmataḥ)(KSak_4.4a)

pri (vilokya) eṣā sūryodaya eva śikhāmajjitā pratīṣṭanīvārahastābhiḥ svastivācanikābhis tāpasībhir abhinandyamānā śakuntalā tiṣṭhati / upasarpāva enām /(KSak_4.4a0)

(ity upasarpataḥ)(KSak_4.4a1)

(tataḥ praviśati yathoddiṣṭavyāpārā āsanasthā śakuntalā)(KSak_4.4a2)

tāpasīnām anyatamā (śakuntalāṃ prati) jāte bhartur bahumānasūcakaṃ mahādevīśabdaṃ labhasva /(KSak_4.4a3)

dvitīyā vatse vīraprasavinī bhava /(KSak_4.4a4)

tṛtīyā vatse bhartur bahumatā bhava /(KSak_4.4a5)

(ity āśiṣo dattvā gautamīvarjaṃ niṣkrāntāḥ)(KSak_4.4a6)

sakhyau (upasṛtya) sakhi sukhamajjanaṃ te bhavatu /(KSak_4.4a7)

śaku svāgataṃ me sakhyoḥ / ito niṣīdatam /(KSak_4.4a8)

ubhe (maṅgalapātrāṇy ādāya / upaviśya) halā sajjā bhava / yāvat te maṅgalasamālambhanaṃ viracayāvaḥ /(KSak_4.4a9)

śaku idam api bahu mantavyam /durlabham idānīṃ me sakhīmaṇḍanaṃ bhaviṣyati / (iti bāṣpaṃ visṛjati)(KSak_4.4a0)

ubhe sakhi ucitaṃ na te maṅgalakāle roditum /(KSak_4.4a1)

pri ābharaṇocitaṃ rūpam āśramasulabhaiḥ prasādhanair viprakāryate /(KSak_4.4a2)

(praviśyopāyanahastāv ṛṣikumārakau)(KSak_4.4a3)

ubhau idam alaṃkaraṇam / alaṃkriyatām atrabhavatī /(KSak_4.4a4)

(sarvā vilokya vismitāḥ)(KSak_4.4a5)

gautamī vatsa nārada kuta etat /(KSak_4.4a6)

prathamaḥ tātakāśyapaprabhāvāt /(KSak_4.4a7)

gautamī kiṃ mānasī siddhiḥ /(KSak_4.4a8)

dvitīyaḥ na khalu / śrūyatām / tatrabhavatā vayam ājñaptāḥ śakuntalāhetor vanaspatibhyaḥ kusumāny āhara iti / tata idānīm(KSak_4.5b1)

kṣaumaṃ kenacid indupāṇḍu taruṇā māṅgalyam āviṣkṛtam niṣṭhyūtaś caraṇopabhogasulabho lākṣārasaḥ kenacit /
anyebhyo vanadevatākaratalair āparvabhogotthitair dattāny ābharaṇāni tatkisalayodbhedapratidvandvibhiḥ // KSak_4.5

priyaṃvadā (śakuntalāṃ vilokya) halā anayābhyupapattyā sūcitā te bhartur gehe 'nubhavitavyā rājalakṣmīḥ /(KSak_4.5a9)

(śakuntalā vrīḍāṃ rūpayati)(KSak_4.5a0)

prathama gautama ehy ehi / abhiṣekottīrṇāya kāśyapāya vanaspatisevāṃ nivedayāvaḥ /(KSak_4.5a1)

dvitīyaḥ tathā /(KSak_4.5a2)

(iti niṣkrāntau)(KSak_4.5a3)

sakhyau aye anupayuktabhūṣaṇo 'yaṃ janaḥ / citrakarmaparicayenāṅgeṣu ta ābharaṇaviniyogaṃ kurvaḥ /(KSak_4.5a4)

śaku jāne vāṃ naipunam /(KSak_4.5a5)

(ubhe nāṭyenālaṃkrutaḥ)(KSak_4.5a6)

(tataḥ praviśati snānottīrṇaḥ kāśyapaḥ)/(KSak_4.5a7)

kāśyaha (KSak_4.6b1)

yāsyaty adya śakuntaleti hṛdayaṃ saṃspṛṣṭam utkaṇṭhayā kaṇṭhaḥ stambhitabāṣpavṛttikaluṣaś cintājaḍaṃ darśanam /
vaiklavyaṃ mama tāvad īdṛśam idaṃ snehād araṇyaukasaḥ pīḍyante gṛhiṇaḥ kathaṃ nu tanayāviśleṣaduḥkhair navaiḥ // KSak_4.6

(iti parikrāmani)(KSak_4.6a)

sakhyau halā śakuntale avasitamaṇḍanāsi / paridhatsva sāṃprataṃ kṣaumayugalam /(KSak_4.6a)

(śakuntalotthāya paridhatte)(KSak_4.6a)

gautamī jāte eṣa te ānandaparivāhiṇā cakṣuṣā pariṣvajamāna iva gurur upasthitaḥ / ācāraṃ tāvat pratipadyasva /(KSak_4.6a)

śaku (savrīḍam) tāta vande /(KSak_4.7b1)

kāśyapa vatse / yayāter iva śarmiṣṭhā bhartur bahumatā bhava /
sutaṃ tvam api saṃrājaṃ seva pūrum avāpnuhi // KSak_4.7

gautamī bhagavān varaḥ khalv eṣaḥ / nāśīḥ /(KSak_4.7a5)

kāśyapa vatse itaḥ sadyo hutān agnīn pradakṣiṇīkuruṣva /(KSak_4.7a6)

(sarve parikrāmanti)(KSak_4.7a)

kāśyapa (ṛkchandasāśāste)(KSak_4.8b1)

amī vediṃ paritaḥ kḷptadhiṣṇyāḥ samidvantaḥ prāntasaṃstīrṇadarbhāḥ /
apaghnanto duritaṃ havyagandhair vaitānās tvāṃ bahnayaḥ pāvayantu // KSak_4.8

pratiṣṭhasvedānīm / (sadṛṣṭikṣepam) kva te śārṅgaravamiśrāḥ / (praviśya)(KSak_4.8a)

śiṣya bhagavann ime smaḥ /(KSak_4.8a)

kāśyapa bhaginyās te mārgam ādeśaya /(KSak_4.8a)

śārṅgarava ita ito bhavatī / (sarve parikrāmanti)(KSak_4.8a)

kāśyapa bho bhoḥ saṃnihitās tapovanataravaḥ /(KSak_4.9b1)

pātuṃ na prathamaṃ vyavasyati jalaṃ yuṣmāsv apīteṣu yā nādatte priyamaṇḍanā api bhavatāṃ snehena yā pallavam /
ādye vaḥ kusumaprasūtisamaye yasyā bhavaty utsavaḥ seyaṃ yāti śakuntalā patigṛhaṃ sarvair anujñāyatām // KSak_4.9

(kokilaravaṃ sūcayitvā)(KSak_4.9a5)

anumatagamanā śakuntalā tarubhir ayaṃ vanavāsabandhubhiḥ /
paribhṛtavirutaṃ kalaṃ yathā prativacanīkṛtam ebhir īdṛśam // KSak_4.10

(ākāśe)(KSak_4.10a)

ramyāntaraḥ kamalinīharitaiḥ sarobhiś chāyādrumair niyamitārkamayūkhatāpaḥ /
bhūyāt kuśeśayarajomṛdureṇur asyāḥ śāntānukūlapavanaś ca śivaś ca panthāḥ // KSak_4.11

(sarve savismayam ākarṇayanti)(KSak_4.11a)

gautamī jāte jñātijanasnigdhābhir anujñātagamanāsi tapovanadevatābhiḥ / praṇama bhagavatīḥ /(KSak_4.11a)

śaku (sapraṇāmaṃ parikramya / janāntikam) halā priyaṃvade āryaputradarśanotsukāyā apy āśramapadaṃ parityajantyā duḥkhena me caraṇau purataḥ pravartate /(KSak_4.11a)

pri na kevalaṃ tapovanavirahakātarā sakhy eva / tvayopasthitaviyogasya tapovanasya api tāvat samavasthā dṛśyate /(KSak_4.12b1)

udgalitadarbhakavalā mṛgyaḥ parityaktanartanā mayūrāḥ /
apasṛtapāṇḍupatrā muñcanty aśrūṇīva latāḥ // KSak_4.12

śaku (smṛtvā) tāta latābhaginīṃ vanajyotsnāṃ tāvad āmantrayiṣye /(KSak_4.12a)

kāśyapa avaimi te tasyāṃ sodaryāsneham / iyaṃ tāvad dakiṣiṇena /(KSak_4.12a)

śaku (upetya latām āliṅgya) vanajyotsne cūtasaṃgatā api māṃ pratyāliṅgetogatābhiḥ śākhābāhābhiḥ /(KSak_4.12a)

adyaprabhṛti dūraparivartinī te khalu bhaviṣyāmi /(KSak_4.12a)

kāśyapa (KSak_4.13b1)

saṃkalpitaṃ prathamam eva mayā tavārthe bhartāram ātmasadṛśaṃ sukṛtair gatā tvam /
cūtena saṃśritavatī navamālikeyam asyām ahaṃ tvayi ca saṃprati vītacintaḥ // KSak_4.13

itaḥ panthānaṃ pratipadyasva /(KSak_4.13a5)

śaku (sakhyau prati) halā eṣā dvayor yuvayor haste nikṣepaḥ /(KSak_4.13a6)

sakhyau ayaṃ janaḥ kasya haste samarpitaḥ / (iti bāṣpaṃ viharataḥ)(KSak_4.13a)

kāśyapa anasūye alaṃ ruditvā / nanu bhavatībhyām eva sthirīkartavyā śakuntalā /(KSak_4.13a)

śaku tāta eṣoṭajaparyantacāriṇī garbhamantharā mṛgavadhūr yadānaghaprasavā bhavati tadā mahyaṃ kam api priyanivedayitṛkaṃ visarjayiṣyatha /(KSak_4.13a)

kāśyapa nedaṃ vismariṣyāmaḥ /(KSak_4.13a0)

śaku (gatibhaṅgaṃ rūpayitvā) ko nu khalv eṣa nivasane me sajjate / (iti parāvartate )(KSak_4.13a1)

kāśyapa (KSak_4.14b1)

yasya tvayā vraṇaviropaṇam iṅgudīnām tailaṃ nyaṣicyata mukhe kuśasūcividdhe /
śyāmākamuṣṭiparivardhitako jahāti so 'yaṃ na putrakṛtakaḥ padavīṃ mṛgas te // KSak_4.14

śaku vatsa kiṃ sahavāsaparityāginīṃ mām anusarasi / aciraprasūtayā jananyā vinā vardhita eva / idānīm api mayā virahitaṃ tvāṃ tātaś cintayiṣyati / nivartasva tāvat / (iti rudatī prasthitā)(KSak_4.14a)

kāśyapa (KSak_4.15b1)

utpakṣmaṇor nayanayor uparuddhavṛttim bāṣpaṃ kuru sthiratayā viratānubandham /
asminn alakṣitanatonnatabhūmibhāge mārge padāni khalu te viṣamībhavanti // KSak_4.15

śārṅgaravaḥ bhavagān / odakāntaṃ snigdho jano 'nugantavya iti śrūyate /(KSak_4.15a)

tad idaṃ sarastīram / atra saṃdiśya pratigantum arhati /(KSak_4.15a)

kāśyapa tena hīmāṃ kṣīravṛkṣachāyām āśrayāmaḥ /(KSak_4.15a)

(sarve parikramya sthitāḥ )(KSak_4.15a5)

kāśyapa (ātmagatam) kiṃ nu khalu tatrabhavato duṣyantasya yuktarūpam asmābhiḥ saṃdeṣṭavyam / (iti cintayati)(KSak_4.15a6)

śaku (janāntikam) halā paśya / nalinīpatrāntaritam api sahacaram apaśyanty āturā cakravākyy aṭati duṣkaram ahaṃ karomīti /(KSak_4.15a)

ana sakhi maivaṃ mantrayasva /(KSak_4.16b1)

eṣā api priyeṇa vinā gamayati rajanīṃ viṣādadīrghatarām /
gurv api virahaduḥkham āśābandhaḥ sāhayati // KSak_4.16

kāśyapa śārṅgarava iti tvayā madvacanāt sa rājā śakuntalāṃ puraskṛtya vaktavyaḥ /(KSak_4.16a)

śārṅgarava ājñāpayatu bhagavān /(KSak_4.16a)

kāśyapa (KSak_4.17b1)

asmān sādhu vicintya saṃyamadhanān uccaiḥ kulaṃ cātmanas tvayy asyāḥ katham apy bāndhavakṛtāṃ snehapravṛttiṃ ca tām /
sāmānyapratipattipūrvakam iyaṃ dāreṣu dṛśyā tvayā bhāgyāyattam ataḥ paraṃ na khalu tadvācyaṃ vadhūbandhubhiḥ // KSak_4.17

śārṅgarava gṛhītaḥ saṃdeśaḥ /(KSak_4.17a)

kāśyapa vatse tvam idānīm anuśāsanīyāsi / vanaukaso 'pi santo laukikajñā vayam /(KSak_4.17a)

śārṅgarā na khalu dhimatāṃ kaścid aviṣayo nāma /(KSak_4.17a5)

kāśyapa sā tvam itaḥ patikulaṃ prāpya (KSak_4.18b1)

śuśrūṣasva gurūn kuru priyasakhīvṛttiṃ sapatnījane bhartṛviprakṛtā api roṣaṇatayā mā sma pratīpaṃ gamaḥ /
bhūyiṣṭhaṃ bhava dakṣiṇā parijane bhāgyeṣv anutsekinī yānty evaṃ gṛhiṇīpadaṃ yuvatayo vāmāḥ kulasyādhayaḥ // KSak_4.18

kathaṃ vā gautamī manyate /(KSak_4.18a)

gau etāvān vadhhūjanasyopadeśaḥ / jāte etat khalu sarvam avadhāraya /(KSak_4.18a)

kāśyapa vatse pariṣvajasva māṃ sakhījanaṃ ca /(KSak_4.18a)

śaku tāta ita eva kiṃ priyaṃvadānasūye sakhyau nivartiṣyete /(KSak_4.18a)

kāśyapa vatse ime api pradeye / na yuktam anayos tatra gantum / tvayā saha gautamī yāsyati /(KSak_4.18a5)

śaku (pitaram āśliṣya) katham idānīṃ tātasyāṅkāt paribhraṣṭā malayataṭonmūlitā candanalateva deśāntare jīvitaṃ dhārayiṣyāmi /(KSak_4.18a6)

kāśyapa vatse kim evaṃ kātarāsi /(KSak_4.19b1)

abhijanavato bhartuḥ ślāghye sthitā gṛhiṇīpade vibhavagurubhiḥ kṛtyais tasya pratikṣaṇam ākulā /
tanayam acirāt prācīvārkaṃ prasūya ca pāvanam mama virahajāṃ na tvaṃ vatse śucaṃ gaṇayiṣyāmi // KSak_4.19

(śakuntalā pitḥ pādayoḥ patati)(KSak_4.19a)

kāśyapa yad icchāmi te tad astu /(KSak_4.19a)

śaku (sakhyāv upetya) halā dve api māṃ samam eva pariṣvajethām /(KSak_4.19a)

sakhyau (tathā kṛtvā) sakhi yadi nāma sa rājā pratyabhijñānamantharo bhavet tatas tasmāy idam ātmanāmadheyāṅkitam aṅgulīyakaṃ darśaya /(KSak_4.19a0)

śaku anena saṃdehena vām ākampitāsmi /(KSak_4.19a1)

sakhyau mā bhaiṣīḥ / atisnehaḥ pāpaśaṅkī /(KSak_4.19a2)

śārṅgarava yugāntaram ārūḍhaḥ savitā / tvvaratām atrabhavatī /(KSak_4.19a3)

śaku (āśramābhimukhī sthitavā) tāta kadā nu bhūyas tapovanaṃ prekṣiṣye /(KSak_4.19a4)

kāśyapa śrūyatām /(KSak_4.20b1)

bhūtvā cirāya caturantamahīsapatnī dauṣyantim apratirathaṃ tanayaṃ niveśya /
bhartrā tadarpitakuṭumbabhareṇa sārdham śānte kariṣyasi padaṃ punar āśrame 'smin // KSak_4.

gautamī jāte parihīyate gamanavelā / nivartaya pitaram / athavā cireṇa api punaḥ punar eṣaivaṃ mantrayiṣyate / nivartatāṃ bhavān /(KSak_4.20a)

kāśyapa vatse uparudhyate tapo 'nuṣṭhānam /(KSak_4.20a)

śaku (bhūyaḥ pitaram āśliṣya+tapaścaraṇapīḍitaṃ tātaśarīram / tan mātimātraṃ mama kṛta utkaṇṭhasva /(KSak_4.20a)

kāśyapa (saniḥśvāsam)(KSak_4.21b1)

śamam eṣyati mama śokaḥ kathaṃ nu vatse tvayā racitapūrvam /
uṭajadvāravirūḍhaṃ nīvārabaliṃ vilokayataḥ // KSak_4.21

gaccha / śivās te panthānaḥ santu /(KSak_4.21a)

(niṣkrāntā śakuntalā sahayāyinaś ca)(KSak_4.21a5)

sakhyau (śakuntalāṃ vilokya) hā dhig ghā dhik / antarhitā śakuntalā vanarājyā /(KSak_4.21a6)

kāśyapa (saniḥśvāsam) anasūye gatavatī vāṃ sahacāriṇī / nigṛhya śokam anugacchataṃ māṃ prasthitam /(KSak_4.21a)

ubhe tāta śakuntalāvirahitaṃ śūnyam iva tapovanaṃ kathaṃ praviśāvaḥ /(KSak_4.21a)

kāśyapa snehavṛttir evaṃ darśinī / (savimarśaṃ parikramya) hanta bhoḥ śakuntalāṃ patikulaṃ visṛjya labdham idānīṃ svāsthyam / kutaḥ /(KSak_4.22b1)

artho hi kanyā parakīya eva tām adya saṃpreṣya parigrahītuḥ /
jāto mamāyaṃ viśadaḥ prakāmaṃ pratyarpitanyāsa ivāntarātmā // KSak_4.22

(iti niṣkrāntāḥ sarve)(KSak_4.22a)

iti caturtho 'ṅkaḥ /

pañcamo 'ṅkaḥ /

(tataḥ praviśaty āsanasho rājā vidūṣakaś ca)(KSak_5.1b1)

vidu (karṇaṃ dattvā) bho vayasya saṃgītaśālāntare 'vadhānaṃ dehi /(KSak_5.1b2)

kalaviśuddhāyā gīteḥ svarasaṃyogaḥ śrūyate / jāne tatrabhavatī haṃsapadikā varṇaparicayaṃ karotīti /(KSak_5.1b3)

rājā tūṣṇīṃ bhava / yāvad ākarṇayāmi / (ākāśe gīyate)(KSak_5.1b1)

abhinavamadhulolupas tvaṃ tathā paricumbya cūtamañjarīm /
kamalavasatimātranirvṛto madhukara vismṛto 'sy enāṃ katham // KSak_5.1

rājā aho rāgaparivāhiṇī gītiḥ /(KSak_5.1a)

vidu kiṃ tāvad gītyā avagato 'kṣarārthaḥ /(KSak_5.1a)

rā (smitaṃ kṛtvā) sakṛtkṛtapraṇayo 'yaṃ janaḥ / tad asyā devīṃ vasumatīm antareṇa mahad upālambhanaṃ gato 'smi / sakhe mādhavya madvacanād ucyatāṃ haṃsapadikā / nipuṇam upālabdhāḥ sma iti /(KSak_5.1a)

vidu yad bhavān ājñāpayati / (utthāya+bho vayasya gṛhītasya tayā parakīyair hastaiḥ śikhaṇḍake tāḍyamānasyāpsarasā vītarāgasyeva nāstīdānīṃ me mokṣaḥ /(KSak_5.1a5)

rā gaccha / nāgarikavṛttyā saṃjñāpayainām /(KSak_5.1a6)

vidu kā gatiḥ / (iti niṣkrāntāḥ)(KSak_5.1a)

rā (ātmagatam) kiṃ nu khalu gītam evaṃ vidhārtham ākarṇyeṣṭajanavirahād ṛte 'pi balavadutkaṇṭhito 'smi / athavā /(KSak_5.2b1)

ramyāṇi vīkṣya madhurāṃś ca niśamya śabdān paryutsuko bhavati yat sukhito 'pi jantuḥ /
tac cetasā smarati nūnam abodhapūrvaṃ bhāvasthirāṇi jananāntarasauhṛdāni // KSak_5.2

(iti paryākulas tiṣṭhati)(KSak_5.2a)

(tataḥ praviśati kañcukī)(KSak_5.2a)

kañcukī aho nu khalv īdṛśīm avasthāṃ pratipanno 'smi /(KSak_5.3b1)

ācāra ity avahitena mayā gṛhītā yā vetrayaṣṭir avarodhagṛheṣu rājñaḥ /
kāle gate bahutithe mama saiva jātā prasthānaviklavagater avalambanārthā // KSak_5.3

bho kāmaṃ dharmakāryam anatipātyaṃ devasya / tathāpīdānīm eva dharmāsanād utthitāya punar uparodhakāri kaṇvaśiṣyāgamanam asmai notsahe nivedayitum / athavāviśramo 'yaṃ lokatantrādhikāraḥ / kutaḥ /(KSak_5.3a)

bhānuḥ sakṛd yuktaturaṅga eva rātriṃ divaṃ gandhavahaḥ prayāti /
śeṣaḥ sadā evāhitabhūmibhāraḥ ṣaṣṭhāṃśavṛtter api dharma eṣaḥ // KSak_5.4

yāvan niyogam anutiṣṭhāmi / (parikramyāvalokya ca) eṣa devaḥ (KSak_5.4a)

prajāḥ prajāḥ svā iva tantrayitvā niṣevate śrāntamanā viviktam /
yūthāni saṃcārya raviprataptaḥ śītaṃ divā sthānam iva dvipendraḥ // KSak_5.5

(upagamya) jayatu jayatu devaḥ / ete khalu himagirer upatyakāraṇyavāsinaḥ kāśyapasaṃdeśam ādāya sastrīkās tapasvinaḥ saṃprāptāḥ / śrutvā devaḥ pramāṇam /(KSak_5.5a)

rā (sādaram) kiṃ kāśyapasaṃdeśahāriṇaḥ /(KSak_5.5a)

kañcukī atha kim /(KSak_5.5a)

rā tena hi madvacanād vijñāpyatām upādhyāha somarātaḥ / amūn āśramavāsinaḥ śrautena vidhinā satkṛtya svayam eva praveśayitum arhasīti / aham apy atra tapasvidarśanocite pradeśe sthitaḥ pratipālayāmi /(KSak_5.5a5)

kañcukī yad ājñāpayati devaḥ (iti niṣkrāntaḥ)(KSak_5.5a6)

rā (utthāya) vetravati agniśaraṇamārgam ādeśaya /(KSak_5.5a)

pratihārī ita ito devaḥ /(KSak_5.5a)

rā (parikrāmati / adhikārakhedaṃ nirūpya) sarvaḥ prārthitam artham adhigamya sukhī saṃpadyate jantuḥ / rājñāṃ tu caritārthatā duḥkhottaraiva /(KSak_5.6b1)

autsukyamātram avasāyayati pratiṣṭhā kliśnāti labdhaparipālanavṛttir eva /
nātiśramāpanayanāya yathā śramāya rājyaṃ svahastadhṛtadaṇḍam ivātapatram // KSak_5.6

vaitālikau vijayatāṃ devaḥ /(KSak_5.7b1)

prathamaḥ svasukhanirabhilāṣaḥ khidyase lokahetoḥ pratidinam athavā te vṛttir evaṃ vidhaiva /
anubhavati hi mūrdhnā padapa tīvram uṣṇam śamayati paritāpaṃ chāyayā saṃśritānām // KSak_5.7

dvitīyaḥ (KSak_5.8b1)

niyamayasi vimārgaprasthitān āttadaṇḍaḥ praśamayasi vivādaṃ kalpase rakṣaṇāya /
atanuṣu vibhaveṣu jñātayaḥ santu nāma tvayi tu parisamāptaṃ bandhukṛtya prajānām // KSak_5.8

rājā ete klāntamanasaḥ punar navīkṛtāḥ smaḥ / (iti parikrāmati)(KSak_5.8a)

pratihārī eṣa abhinavasaṃmārjanasaśrīkaḥ saṃnihitahomadhenur agniśaraṇālindaḥ / ārohatu devaḥ /(KSak_5.8a)

rā (āruhya parijanāṃsāvalambī tiṣṭhati) vetravati kim uddiśya bhagavatā kāśyapena matsakāśam ṛṣayaḥ preṣitāḥ syuḥ /(KSak_5.9b1)

kiṃ tāvad vratinām upoḍhatapasāṃ vighnais tapo dūṣitam dharmāraṇyacareṣu kenacid uta prāṇiṣv asacceṣṭitam /
āhosvit prasavo mamāpacaritair viṣṭambhito vīrudhām ity ārūḍhabahupratarkam aparicchedākulaṃ me manaḥ // KSak_5.9

pratihārī sucaritanandina ṛṣayo devaṃ sabhājayitum āgatā iti tarkayāmi /(KSak_5.9a)

(tataḥ praviśanti gautamī sahitāḥ śakuntalāṃ puraskṛtya munayaḥ / puraś caiṣāṃ kañcukī purohitaś ca)(KSak_5.9a)

kañcukī ita ito bhavantaḥ /(KSak_5.9a5)

śārṅgarava śāradvata /(KSak_5.10b1)

mahābhāgaḥ kāmaṃ narapatir abhinnasthitir asau na kaścid varṇānām apatham apakṛṣṭo 'pi bhajate /
tathāpīdaṃ śaśvatparicitaviviktena manasā / janākīrṇaṃ manye hutavahaparītaṃ gṛham iva // KSak_5.10

śāradvata sthāne bhavān purapraveśād itthaṃ bhūtaḥ saṃvṛttaḥ / aham api(KSak_5.11b1)

abhyaktam api snātaḥ śucir aśucim iva prabuddha iva suptam /
baddham iva svairagatir janam iha sukhasaṅginam avaimi // KSak_5.11

śaku (nimittaṃ sūcayitvā) aho kiṃ me vāmetaran nayanaṃ visphurati /(KSak_5.11a)

gautamī jāte pratihatam amaṅgalam /sukhāni te bhartṛkuladevatā vitarantu (iti parikrāmati)(KSak_5.11a)

purohita (rājānaṃ nirdiśya+bho bhos tapasvinaḥ asāv atrabhavān varṇāśramāṇāṃ rakṣitā prāg eva muktāsano vaḥ pratipālayati / paśyata enam /(KSak_5.11a)

śārṅgarava bho mahābrāhmaṇa kāmam etad abhinandanīyaṃ tathāpi vayam atra madhyasthāḥ / kutaḥ(KSak_5.12b1)

bhavanti naṃrās taravaḥ phalāgamair navāmbubhir dūravilambino ghanāḥ /
anuddhatāḥ satpuruṣāḥ samṛddhibhiḥ svabhāva evaiṣa paropakāriṇām // KSak_5.12

pratīhārī deva prasannamukhavarṇā dṛśyante / jānāmi viśrabdhakāryā ṛṣayaḥ /(KSak_5.12a)

rājā (śakuntalāṃ dṛṣṭvā) athātra bhavatī (KSak_5.13b1)

kā svid avaguṇṭhanavatī nātiparisphuṭaśarīralāvaṇyā /
madhye tapodhanānāṃ kisalayam iva pāṇḍupatrāṇām // KSak_5.13

pratīhārī deva kutūhalagarbhaḥ prahito na me tarkaḥ prasarati / nanu darśanīyā punar asyā ākṛtir lakṣyate /(KSak_5.13a)

rājā bhavatu / anirvarṇanīyaṃ parakalatram /(KSak_5.13a)

śaku (hastam urasi kṛtvā / ātmagatam) hṛdaya kim evaṃ vepase / āryaputrasya bhāvam avadhārya dhīraṃ tāvad bhava /(KSak_5.13a)

purohita (puro gatvā) ete vidhivad arcitās tapasvinaḥ / kaścid eṣām upādhyāyasaṃdeśaḥ / taṃ devaḥ śrotum arhati /(KSak_5.13a5)

rājā avahito 'smi /(KSak_5.13a6)

ṛṣayaḥ (hastān udyamya) vijayasva rājan /(KSak_5.13a)

rā sarvān abhivādaye /(KSak_5.13a)

ṛṣayaḥ iṣṭena yujyasva /(KSak_5.13a)

rā api nirvighnatapaso munayaḥ /(KSak_5.13a0)

ṛṣayaḥ (KSak_5.14b1)

kuto dharmakriyāvighnaḥ satāṃ rakṣitari tvayi /
tamas tapati dharmāṃśau katham āvir bhaviṣyati // KSak_5.14

rā arthavān khalu me rājaśabdaḥ / atha bhagavāṃl lokānugrahāya kuśalī kāśyapaḥ /(KSak_5.14a)

śārṅgaravaḥ svādhīnakuśalāḥ siddhimantaḥ / sa bhavantam anāmayapraśnapūrvakam idam āha /(KSak_5.14a)

rā kim ājñāpayati bhagavān /(KSak_5.14a)

śā yan mithaḥsamayād imāṃ madīyāṃ duhitaraṃ bhavān upāyaṃsta tan mayā prītimatā yuvayor anujñātam / kutaḥ(KSak_5.15b1)

tvam arhatāṃ prāgrasaraḥ smṛto 'si naḥ śakuntalā mūrtimatī ca satkriyā /
samānayaṃs tulyaguṇaṃ vadhūvaram cirasya vācyaṃ na gataḥ prajāpatiḥ // KSak_5.15

tad idānīm āpannasattveyaṃ pratigṛhyatāṃ sahadharmacaraṇāyeti /(KSak_5.15a)

gautamī ārya kim api vaktukāmāsmi / na me vacanāvasaro 'sti / katham iti /(KSak_5.16b1)

nāpekṣito gurujano 'nayā tvayā pṛṣṭo na bandhujanaḥ /
ekaikasminn eva carite bhaṇāmi kim ekaikam // KSak_5.16

śaku (ātmagatam) kiṃ nu khalv āryaputro bhaṇati /(KSak_5.16a)

rā kim idam upanyastam /(KSak_5.16a)

śaku (ātmagatam) pāvakaḥ khalu vacanopanyāsaḥ /(KSak_5.16a)

śā katham idaṃ nāma / bhavanta eva sutarāṃ lokavṛttāntaniṣṇātāḥ /(KSak_5.17b1)

satīm api jñātikulaikasaṃśrayām jano 'nyathā bhartṛmatīṃ viśaṅkate /
ataḥ samīpe pariṇetur iṣyate / priyāpriyā vā pramadā svabandhubhiḥ // KSak_5.17

rā kim atrabhavatī mayā pariṇītapūrvā /(KSak_5.17a)

śaku (saviṣādam) hṛdaya sāṃprataṃ te āśaṅkā /(KSak_5.17a5)

śā kiṃ kṛtakāryadveṣo dharmaṃ prati vimukhatā kṛtāvajñā /(KSak_5.18b1)

rā kuto 'yam asatkalpanāpraśnaḥ /(KSak_5.18b2)

śā (KSak_5.18b1)

mūrchanty amī vikārāḥ prāyeṇaiśvaryamatteṣu // KSak_5.18

rā viśeṣeṇādhikṣipto 'smi /(KSak_5.18a)

gautamī jāte muhhūrtaṃ mā lajjasva / apaneṣyāmi tāvat te 'vaguṇṭhanam / tatas tvāṃ bhartābhijñāsyati /(KSak_5.18a)

rā (śakuntalāṃ nirvarṇya / ātmagatam)(KSak_5.19b1)

idam upanatam evaṃ rūpam akliṣṭakānti prathamaparigṛhītaṃ syān na vety avyavasyan /
bhramara iva vibhāte kundam antastuṣāram na ca khalu parobhoktuṃ nāpi śaknomi hātum // KSak_5.19

(iti vicārayan sthitaḥ)(KSak_5.19a)

pratīhārī (svagatam) aho dharmāpekṣitā bhartuḥ / īdṛśaṃ nāma sukhopanataṃ rūpaṃ dṛṣṭā ko 'nyo vicārayati /(KSak_5.19a)

śā bho rājan kim iti joṣam āsyate /(KSak_5.19a5)

rā bhos tapodhanāḥ cintayann api na khalu svīkaraṇam atrabhavatyāḥ smarāmi / tat katham imām abhivyaktasattvalakṣaṇāṃ pratyātmānaṃ kṣetriṇam aśaṅkamānaḥ pratipatsye /(KSak_5.19a6)

śakuntalā (apavārya) āryasya pariṇaya eva saṃdehaḥ / kuta idānīṃ me dūrādhirohiṇy āśā /(KSak_5.19a)

śār mā tāvat /(KSak_5.20b1)

kṛtābhimarśām anumanyamānaḥ sutāṃ tvayā nāma munir vimānyaḥ /
muṣṭaṃ pratigrāhayatā svam arthaṃ pātrīkṛto dasyur ivāsi yena // KSak_5.

śāradvata śārṅgarava vimara tvam idānīm / śakuntale vaktavyam uktam asmābhiḥ / so 'yam atrabhavān evam āha / dīyatām asmai pratyayaprativacanam /(KSak_5.20a)

śaku (apavārya) idam avasthhāntaraṃ gate tādṛśe 'nurāge kiṃ vā smāritena / ātmedānīṃ me śocanīya iti vyavasitam etat / (prakāśam)(KSak_5.20a)

paurava yuktaṃ nāma te tathā purāśramapade svabhāvottānahṛdayam imaṃ janaṃ samayapūrvaṃ pratārya sāṃpratam īdṛśair akṣaraiḥ pratyākhyātum /(KSak_5.20a)

rājā (karṇau vidhāya) śāntaṃ pāpam /(KSak_5.21b1)

vyapadeśam āvilayituṃ kim īhase janam imam a pātayitum /
kūlaṃ kaṣā iva sindhuḥ prasannam ambhas taṭataruṃ ca // KSak_5.21

śaku bhavatu / yadi paramārthataḥ paraparigrahaśaṅkinā tvayaivaṃ pravṛttaṃ tad+abhijñānenānena tavāśaṅkām apaneṣyāmi /(KSak_5.21a)

rājā udāraḥ kalpaḥ /(KSak_5.21a5)

śaku (mudrāsthānaṃ parāmṛśya) hā dhig ghā dhik / aṅgulīyakaśūnyā me 'ṅguliḥ / (iti saviṣādaṃ gautamīm avekṣate)(KSak_5.21a6)

gautamī nūnaṃ te śakrāvatārābhyantare śacītīrthasalilaṃ vandamānāyāḥ prabhraṣṭam aṅgulīyakam /(KSak_5.21a)

rājā (sasmitam) idaṃ tat pratyutpannamati straiṇam iti yad ucyate /(KSak_5.21a)

śaku atra tāvad vidhinā darśitaṃ prabhutvam /(KSak_5.21a)

rājā śrotavyam idānīṃ saṃvṛttam /(KSak_5.21a0)

śaku nanv ekasmin divase navamālikāmaṇḍape nalinīpatrabhājanagatam udakaṃ tava haste saṃnihitam āsīt /(KSak_5.21a1)

rājā śṛṇumas tāvat /(KSak_5.21a2)

śaku tatkṣaṇe sa me putrakṛtako dīrghāpāṅgo nāma mṛgapotaka upasthitaḥ /(KSak_5.21a3)

tvayāyaṃ tāvat prathamaṃ pibatv ity anukampinopacchandita udakena / na punas te 'paricayād hastābhyāsam upagataḥ / paścāt tasminn eva mayā gṛhīte salile 'nena kṛtaḥ praṇayaḥ / tadā tvam itthaṃ prahasito 'si / sarvaḥ sagandheṣu viśvasiti / dvāv apy atrāraṇyakāv iti /(KSak_5.21a4)

rājā evam ādibhir ātmakāryanirvartinīnām anṛtamayavān madhubhir ākṛṣyate viṣayiṇaḥ /(KSak_5.21a5)

gautamī mahābhāga nārhasy evaṃ mantrayitum / tapovanasaṃvardhito 'nabhijño 'yaṃ janaḥ kaitavasya /(KSak_5.21a6)

rājā tāpasavṛddhe /(KSak_5.22b1)

strīṇām aśikṣitapaṭutvam amānuṣīṣu saṃdṛśyate kim uta yāḥ pratibodhavatyaḥ /
prāgantarikṣagamanās tvam apatyajātam anyair dvijaiḥ parabhṛtāḥ khalu poṣayanti // KSak_5.22

śaku (saroṣam+anārya ātmano hṛdayānumānena prekṣase / ka idānīm anyo dharmakañcukapraveśinas tṛṇachannakūpopamasya tavānukṛtiṃ pratipatsyate /(KSak_5.22a)

rājā (ātmagatam) saṃdigdhabuddhim āṃ kurvann akaitava ivāsyāḥ kopo lakṣyate / tathā hy anayā (KSak_5.23b1)

mayy eva vismaraṇadāruṇacittavṛttau vṛttaṃ rahaḥ praṇayam apratipadyamāne /
bhedād bhruvoḥ kuṭilayor atilohitākṣyā bhagnaṃ śarāsanam ivātiruṣā smarasya // KSak_5.23

(prakāśam) bhadre prathitaṃ duṣyantasya caritam / tathāpīdaṃ na dṛśyate /(KSak_5.23a)

śaku suṣṭhu tāvad atra svacchandacāriṇī kṛtāsmi yāham asya puruvaṃśapratyayena mukhamadhor hṛdayaviṣasya hastābhyāsam upagatā /(KSak_5.23a)

śārṅgarava ittham ātmakṛtaṃ cāpalaṃ dahati /(KSak_5.24b1)

ataḥ parīkṣya kartavyaṃ viśeṣāt saṃgataṃ rahaḥ /
ajñātahṛdayeṣv evaṃ vairībhavati sauhṛdam // KSak_5.24

rājā ayi bhoḥ kim atrabhavatīpratyayād evāsmān saṃyutadoṣākṣaraiḥ kṣiṇutha /(KSak_5.24a)

śārṅg (sāsūyam) śrutaṃ bhavadbhir adharottaram /(KSak_5.25b1)

ā janmanaḥ śāṭhyam aśikṣito yas tasyāpramāṇaṃ vacanaṃ janasya /
parātisaṃdhānam adhīyate yair vidyeti te santu kilāptavācaḥ // KSak_5.25

rājā bhoḥ satyavādinn abhyupagataṃ tāvad asmābhir evam / kiṃ punar imām atisaṃdhāya labhyate /(KSak_5.25a)

śārṅg vinipātaḥ /(KSak_5.25a)

rājā vinipātaḥ pauravaiḥ prārthyata iti na śraddheyam etat /(KSak_5.25a)

śārad śārṅgarava kim uttareṇa / anuṣṭhito guroḥ saṃdeśaḥ / pratinivartāmahe vayam / (rājānaṃ prati)(KSak_5.26b1)

tad eṣā bhavataḥ kāntā tyaja vaināṃ gṛhāṇa vā /
upapannā hi dāreṣu prabhutā sarvatomukhī // KSak_5.26

gautami gacchāgrataḥ / (iti prasthitāḥ)(KSak_5.26a)

śaku katham anena kitavena vipralabdhāsmi / yūyam api māṃ parityajatha / (ity anupratiṣṭhate)(KSak_5.26a)

gautamī (sthitvā) vatsa śārṅgarava anugacchatīyaṃ khalu naḥ karuṇaparidevinī śakuntalā / pratyādeśaparuṣe bhartari kiṃ vā me putrikā karotu /(KSak_5.26a)

śārṅg (saroṣaṃ nivṛtya) kiṃ purobhāge svātantryam avalambase / (śakuntalā bhītā vepate)(KSak_5.26a)

śārṅg śakutale /(KSak_5.27b1)

yadi yathā vadati kṣitipas tathā tvam asi kiṃ pitur utkulayā tvayā /
atha tu vetsi śuci vratam ātmanaḥ patikule tava dāsyam api kṣamam // KSak_5.27

tiṣṭha / sādhayāmo vayam /(KSak_5.27a5)

rājā bhos tapasvin kim atrabhavatīṃ vipralabhase /(KSak_5.28b1)

kumudāny eva śaśāṅkaḥ savitā bodhayati paṅkajāny eva /
vaśināṃ hi paraparigrahasaṃśleṣaparāṅmukhī vṛttiḥ // KSak_5.28

śārṅg yadā tu pūrvavṛttam anyasaṅgād vismṛto bhavāṃs tadā katham adharmabhīruḥ /(KSak_5.28a)

rājā bhavantam evātra gurulāghavaṃ pṛcchāmi /(KSak_5.29b1)

mūḍhaḥ syām aham eṣā vā vaden mithyeti saṃśaye /
dāratyāgī bhavāmy āho parastrīsparśapāṃsulaḥ // KSak_5.29

purohita (vicārya) yadi tāvad evaṃ kriyatām /(KSak_5.29a)

rājā anuśāstu māṃ bhavān /(KSak_5.29a)

purohita atrabhavatī tavad āprasavād asmadgṛhe tiṣṭhatu / kuta idam ucyata iti cet / tvaṃ sādhubhir ādiṣṭapūrvaḥ prathamam eva cakravartinaṃ putraṃ janayiṣyasīti / sa cen munidauhitras tallakṣaṇopapanno bhaviṣyati abhinandya śuddhāntam enāṃ praveśayiṣyati / viparyaye tu pitur asyāḥ samīpanayanam avasthitam eva /(KSak_5.29a)

rājā yathā gurubhyo rocate /(KSak_5.29a5)

purohita vatse anugaccha mām /(KSak_5.29a6)

śaku bhagāti vasudhe dehi me vivaram / (iti rudatī prasthitā / niṣkrāntā saha purodhasā tapasvibhiś ca)(KSak_5.29a)

(rājā śāpavyavahitasmṛtiḥ śakuntalāgatam eva cintayati)(KSak_5.29a)

(nepathye) āścaryam āścaryam /(KSak_5.29a)

rājā (ākarṇya) kiṃ nu khalu syāt /(KSak_5.29a0)

(praviśya) purohita (savismayam) deva adbhutaṃ khalu saṃvṛttam /(KSak_5.29a1)

rājā kim iva /(KSak_5.29a2)

purohita deva parāvṛtteṣu kaṇvaśiṣyeṣu (KSak_5.29a3)

sā nindanī svāni bhāgyāni bālā bāhūtkṣepaṃ krandituṃ ca pravṛttā /(KSak_5.29a4)

rājā kiṃ ca /(KSak_5.29a5)

purohita (KSak_5.30b1)

strīsaṃsthānaṃ cāpsaras tīrtham ārād utkṣipyaināṃ jyotir ekaṃ jagāma // KSak_5.30

(sarve vismayaṃ rūpayanti)(KSak_5.30a)

rājā bhagavan prāg api so 'smābhir arthaḥ pratyādiṣṭa eva / kiṃ vṛthā tarkeṇānviṣyate / viśrāmyatu bhavān /(KSak_5.30a)

purohita (vilokya) vijayasva (iti niṣkrāntaḥ)(KSak_5.30a)

rājā vetravati paryākulo 'smi / śayanabhūmimārgam ādeśaya /(KSak_5.30a)

pratīhārī ita ito devaḥ (iti prasthitaḥ)(KSak_5.30a5)

rājā (KSak_5.31b1)

kāmaṃ pratyādiṣṭāṃ smarāmi na parigrahaṃ munes tanayām /
balavat tu dūyamānaṃ pratyāyayatīva māṃ hṛdayam // KSak_5.31

(iti niṣkrāntāḥ sarve)(KSak_5.31a6)

pañcamo 'ṅkaḥ /

ṣaṣṭho 'ṅkaḥ /

(tataḥ praviśati nāgarikaḥ śyālaḥ paścād baddhaṃ puruṣam ādāya rakṣiṇau ca)(KSak_6.1b1)

rakṣiṇau (puruṣaṃ tāḍaitvā) are kumbhīraka kathaya kutra tvayaitan maṇibandhanotkīrṇanāmadheyaṃ rājakīyam aṅgulīyakaṃ samāsāditam /(KSak_6.1b2)

puruṣaḥ (bhītināṭitakena) prasīdantu bhāvamiśrāḥ / nāham īdṛśakarmakārī /(KSak_6.1b3)

prathamaḥ kiṃ śobhano brāhmaṇa iti kṛtvā (kalayitvā) rājñā pratigraho dattaḥ /(KSak_6.1b4)

puruṣaḥ śṛṇutedānīm / ahaṃ śakrāvatārābhyantaravāsī dhīvaraḥ /(KSak_6.1b5)

pāṭaccara kim asmābhir jātiḥ pṛṣṭā /(KSak_6.1b6)

śyālaḥ sūcaka kathayatu sarvam anukrameṇa / mainam antarā pratibadhnītam /(KSak_6.1b7)

ubhau yad āvutta ājñāpayati / kathaya /(KSak_6.1b8)

puruṣaḥ ahaṃ jālodgālādibhir matsyabandhanopāyaiḥ kuṭumbabharaṇaṃ karomi /(KSak_6.1b9)

śyālaḥ (virahasya) viśuddha idānīm ājīvaḥ /(KSak_6.1b10)

puruṣaḥ bhartaḥ maivaṃ bhaṇa /(KSak_6.1b1)

sahajaṃ kila yad vininditaṃ na khalu tat karma vivarjanīyam /
paśumāraṇakarmadāruṇo 'nukampāmṛdur eva śrotriyaḥ // KSak_6.1

śyālaḥ tatas tataḥ /(KSak_6.1a)

puruṣaḥ ekasmin divase khaṇḍaśo rohitamatsyo mayā kalpitaḥ / ksak_6.1a yāvat tasyodarābhyantare prekṣe tāvad idaṃ ratnabhāsuram aṅgulīyakaṃ dṛṣṭam /(KSak_6.1a)

paścād aham asya vikrayāya darśayan gṛhīto bhāvamiśraiḥ / ksak_6.1a5 mārayata vā muñcata vā / ayam asyāgamavṛttāntaḥ /(KSak_6.1a)

śyālaḥ jānuka visragandhī godhādī matsyabandha eva niḥsaṃśayam /(KSak_6.1a6)

aṅgulīyakadarśanam asya vimarśayitavyam / rājakulam eva gacchāmaḥ /(KSak_6.1a)

rakṣiṇau tathā / gaccha are granthibhedaka / (sarve parikrāmanti)(KSak_6.1a)

śyālaḥ sūcaka imaṃ gopuradvāre 'pramattau pratipālayataṃ yāvad idam aṅgulīyakaṃ yathāgamanaṃ bhartre nivedya tataḥ śāsanaṃ pratīṣya niṣkrāmāmi /(KSak_6.1a)

ubhau praviśatv āvuttaḥ svāmiprasādāya / (iti niṣkrāntaḥ śyālaḥ)(KSak_6.1a0)

prathamaḥ jānuka cirāyate khalv āvuttaḥ /(KSak_6.1a1)

dvitīyaḥ nanv avasaropasarpaṇīyā rājānaḥ /(KSak_6.1a2)

prathamaḥ jānuka sphurato mama hastāv asya vadhasya sumanasaḥ pinaddhum / (iti puruṣaṃ nirdiśati)(KSak_6.1a3)

puruṣaḥ nārhati bhāvo 'kāraṇamāraṇo bhavitum /(KSak_6.1a4)

dvitīyaḥ (vilokya) eṣa nau svāmī patrahasto rājaśāsanaṃ pratīṣyeto+mukho dṛśyate / gṛdhrabalir bhaviṣyasi śuno mukhaṃ vā drakṣyasi / (praviśya)(KSak_6.1a5)

śyālaḥ sūcaka mucyatām eṣa jālopajīvī / upapanna khalv asyāṅgulīyakasyāgamaḥ /(KSak_6.1a6)

sūcakaḥ yathāvutto bhaṇati / eṣa yamasadanaṃ praviśya pratinivṛttaḥ / (iti puruṣaṃ parimuktabandhanaṃ karoti)(KSak_6.1a7)

puruṣaḥ (śyālaṃ praṇamya) bhartaḥ atha kīdṛśo ma ājīvaḥ /(KSak_6.1a8)

eṣa bhartrāṅgulīyakamūlyasaṃmitaḥ prasādo 'pi dāpitaḥ / (iti puruṣāya svaṃ prayacchati)(KSak_6.1a9)

puruṣaḥ (sapraṇāmaṃ pratigṛhya) bhartaḥ anugṛhīto 'smi /(KSak_6.1a0)

sūcakaḥ eṣa nāmānugraho yac chūlād avatārya hastiskandhe pratiṣṭhāpitaḥ /(KSak_6.1a1)

jānuka āvutt pāritoṣikaṃ kathayati tenāṅgulīyakena bhartuḥ saṃmatena bhavitavyam iti /(KSak_6.1a2)

śyālaḥ na tasmin mahāarhaṃ ratnaṃ bhartur bahumatam iti tarkayāmi /(KSak_6.1a3)

tasya darśanena bhartrābhimato janaḥ smṛtaḥ / muhūrtaṃ prakṛtigambhīro 'pi paryaśrunayana āsīt /(KSak_6.1a4)

sūcakaḥ sevitaṃ nāmāvuttena /(KSak_6.1a5)

jānuka nanu bhaṇa / asya kṛte mātsyikabhartur iti / (iti puruṣam asūyayā paśyati)(KSak_6.1a6)

puruṣaḥ bhaṭṭāraka ito 'rdhaṃ yuṣmākaṃ sumanomūlyaṃ bhavatu /(KSak_6.1a7)

jānuka etāvad yujyate /(KSak_6.1a8)

śyālaḥ dhīvara mahattaras tvaṃ priyavayasyaka idānīṃ me saṃvṛttaḥ / kādambarīsākṣikam asmākaṃ prathamasauhṛdam iṣyate / tatśauṇḍikāpaṇam eva gacchāmaḥ /(KSak_6.1a9)

praveśakaḥ / (tataḥ praviśaty ākāśayānena sānumatī nāmāpsarāḥ)(KSak_6.1a0)

sānumatī nirvartitaṃ mayā paryāyanirvartanīyam apsarastīrthasāṃnidhyaṃ yāvat sāhujanasyābhiṣekakāla iti sāṃpratam asya rājarṣer udantaṃ pratyakṣīkariṣyāmi / ksak_6.1a2 menakāsaṃbandhena śarīrabhūtā me śakuntalā / tayā ca duhitṛnimittam ādiṣṭapūrvāsmi /(KSak_6.1a1)

(samantād avalokya) kiṃ nu khalu ṛtūtsave 'pi nirutsavārambham iva rājakulaṃ dṛśyate / ksak_6.1a4 asti me vibhavaḥ praṇidhānena sarvaṃ parijñātum /(KSak_6.1a3)

kiṃ tu sakhyā ādaro mayā mānaiyitavyaḥ /(KSak_6.1a5)

bhavatu / anayor evodyānapālikayos tiraskariṇīpraticchannā pārśvavartinī bhūtvopalapsye / (iti nāṭyenāvatīrya sthitā) (tataḥ praviśati cūtāṅkuram avalokayantī ceṭī / aparāca pṛṣṭhatas tasyāḥ)(KSak_6.1a6)

prathamā (KSak_6.2b1)

ātāṃraharitapāṇḍura jīvitasarvaṃ vasantamāsasya (yoḥ) /
dṛṣṭo 'si cūtakoraka ṛtumaṅgala tvāṃ prasādayāmi // KSak_6.2

dvitīyā parabhṛtike kim ekākinī mantrayase /(KSak_6.2a7)

prathamā madhukarike cūtakalikāṃ dṛṣṭvonmattā parabhṛtikā bhavati /(KSak_6.2a8)

dvitīyā (saharṣaṃ tvarayopagamya) katham upasthito madhumāsaḥ /(KSak_6.2a9)

prathamā madhukarike tavedānīṃ kāla eṣa madavibhramagītānām /(KSak_6.2a0)

dvitīyā sakhi avalambasva māṃ yāvad agrapādasthitā bhūtvā cūtakalikāṃ gṛhītvā kāmadevārcanaṃ karomi /(KSak_6.2a1)

prathamā yadi mama api khalv ardham arcanaphalasya /(KSak_6.2a2)

dvitīyā akathite 'py etat saṃpadyate yata ekam eva nau jīvītaṃ dvidhāsthitaṃ śarīram / (sakhīm avalambya sthitā cūtāṅkuraṃ gṛhṇāti)(KSak_6.3b1)

aye apratibuddho 'pi cūtaprasavo 'tra bandhanabhaṅgasurabhir bhavati (iti kapotahastakaṃ kṛtvā)(KSak_6.3b2)

tvam asi mayā cūtāṅkura dattaḥ kāmāya gṛhītadhanuṣe /
pathikajanayuvatilakṣyaḥ pañcābhyadhikaḥ śaro bhava // KSak_6.3

(iti cūtāṅkuraṃ kṣipati) (praviśya paṭīkṣepeṇa kupitaḥ) /(KSak_6.3a)

kañcukī mā tāvad anātmajñe / devena pratiṣiddhe vasantotsave tvam āṃrakalikābhaṅgaṃ kim ārabhase /(KSak_6.3a)

ubhe (bhīte) prasīdatv āryaḥ / agṛhītārthe āvām /(KSak_6.3a)

kañcukī na kila śrutaṃ yuvābhyāṃ yad vāsantikais tarubhir api devasya śāsanaṃ pramāṇīkṛtaṃ tadāśrayibhiḥ patribhiś ca / tathā hi (KSak_6.4b1)

cūtānāṃ ciranirgatā api kalikā badhnāti na svaṃ rajaḥ saṃnaddhaṃ yad api sthitaṃ kurabakaṃ tat korakāvasthayā /
kaṇṭheṣu skhalitaṃ gate 'pi śiśire puṃskokilānāṃ rutam śaṅke saṃharati smaro 'pi cakitas tūṇārdhakṛṣṭaṃ śaram // KSak_6.4

sanumatī nāsti saṃdehaḥ / mahāprabhāvo rājarṣiḥ /(KSak_6.4a)

prathamā ārya kati divasāny āvayor mitrāvasunā rāṣṭriyeṇa bhaṭṭinīpādamūlaṃ preṣitayoḥ / atra ca nau pramadavanasya pālanakarma samarpitam / tadāgantukatayāśrutapūrva āvābhyām eṣa vṛttāntaḥ /(KSak_6.4a5)

kañcukī bhavatu / na punar evaṃ pravartitavyam /(KSak_6.4a6)

ubhe ārya kautūhalaṃ nau / yady anena janena śrotavyaṃ kathayatv āryaḥ kiṃ nimittaṃ bhartrā vasantotsavaḥ pratiṣiddhaḥ /(KSak_6.4a)

sānumatī utsavapriyāḥ khalu manuṣyāḥ / guruṇā kāraṇena bhavitavyam /(KSak_6.4a)

kañcukī bahulībhūtam etat kiṃ na kathyate / kim atrabhavatyo karṇapathaṃ nāyātaṃ śakuntalāpratyādeśakaulīnam /(KSak_6.4a)

ubhe śrutaṃ rāṣṭriyamukhād yāvad aṅgulīyakadarśanam /(KSak_6.4a0)

kañcukī tena hy alpaṃ kathayitavyam /(KSak_6.5b1)

yadaiva khalu svāṅgulīyakadarśanād anusmṛtaṃ devena satyamūḍhapūrvā me tatrabhavatī rahasi śakuntalā mohāt pratyādiṣṭeti tadāprabhṛty eva paścāt tāpam upagato devaḥ / tathā hi (KSak_6.5b2)

ramyaṃ dveṣṭi yathā purā prakṛtibhir na pratyahaṃ sevyate śayyāprāntavivartanair vigamayaty unnidra eva kṣapāḥ /
dākṣiṇyena dadāti vācam ucitām antaḥpurebhyo yadā gotreṣu skhalitas tadā bhavati ca vrīḍāvilakṣaś ciram // KSak_6.5

sānumatī priyaṃ me /(KSak_6.5a)

kañcukī asmāt prabhavato vaimanasyād utsavaḥ pratyākhyātaḥ /(KSak_6.5a)

ubhe yujyate / (nepathye)(KSak_6.5a)

etu etu bhavān /(KSak_6.5a)

kañcukī (karṇaṃ dattvā) aye / ita evābhivartate devaḥ / svakarmānuṣṭhīyatām /(KSak_6.5a5)

ubhe tathā /(KSak_6.5a6)

(tataḥ praviśati paścāttāpasadṛśaveṣo rājā vidūṣakaḥ pratīhārī ca /(KSak_6.5a)

kañcukī (rājānam avalokya) aho sarvāsv avasthāsu ramaṇīyatvam ākṛtiviśeṣāṇām / evam utsuko 'pi priyadarśane devaḥ / tathā hi (KSak_6.5a)

pratyādiṣṭaviśeṣamaṇḍanavidhir vāmaprakoṣṭhārpitam bibhratkāñcanam ekam eva valayaṃ śvāsoparaktādharaḥ /
cintājāgaraṇapratāntanayanas tejoguṇād ātmanaḥ saṃskārollikhito mahāmaṇir iva kṣīṇo 'pi nālakṣyate // KSak_6.6

sānumatī (rājānaṃ dṛṣṭvā) sthāne khalu pratyādeśavimānitā apy asya kṛte śakuntalā klāmyati /(KSak_6.6a)

rājā (dhyānamandaṃ parikramya)(KSak_6.7b1)

prathamaṃ sāraṅgākṣyā priyayā pratibodhyamānam api suptam /
anuśayaduḥkhāya idaṃ hatahṛdayaṃ saṃprati vibuddham // KSak_6.7

sānumatī nanv īdeśāni tapasvinyā bhāgadheyāni /(KSak_6.7a)

vidūṣaka (apavārya) laṅghita eṣa bhūyo 'pi śakuntalāvyādhinā / na jāne kathaṃ cikitsitavyo bhaviṣyatīti /(KSak_6.7a)

kañcukī (upagamya) jayatu jayatu devaḥ / mahārāja pratyavekṣitāḥ pramadavanabhūmayaḥ yathākāmam adhyāstāṃ vinodasthānāni mahārājaḥ /(KSak_6.7a)

rājā vetravati madvacanād amātyam āryapiśunaṃ brūhi / ciraprabodhān na saṃbhāvitam asmābhir adya dharmāsanam adhyāsitum / yat pratyavekṣitaṃ paurakāryam āryeṇa tat patram āropya dīyatām iti /(KSak_6.7a)

pratīhārī yad deva ājñāpayati / (iti niṣkrāntā)(KSak_6.7a5)

rājā vātāyana tvam api svaṃ niyogam aśūnyaṃ kuru /(KSak_6.7a6)

kañcukī yad ājñāpayati devaḥ / (iti niṣkrāntaḥ)(KSak_6.7a)

vidūṣakaḥ kṛtaṃ bhavatā nirmakṣikam / sāṃprataṃ śiśirātapachedaramaṇīye 'smin pramadavanoddeśa ātmānaṃ ramayiṣyasi /(KSak_6.7a)

rājā vayasya yad ucyate randhropanipātino 'narthā iti tad vyabhicāri vacaḥ / kutaḥ (KSak_6.8b1)

munisutāpraṇayasmṛtirodhinā mama ca muktam idaṃ tamasā manaḥ /
manasijena sakhe prahariṣyatā dhanuṣi cūtaśaraś ca niveśitaḥ // KSak_6.8

vidūṣaka tiṣṭha tāvat / anena daṇḍakakāṣṭhena kandarpabāṇaṃ nāśayiṣyāmi / (iti daṇḍakāṣṭham udyamya cūtāṅkuraṃ pātayitum icchati)(KSak_6.8a)

rājā (sasmitam) bhavatu / dṛṣṭaṃ brahmavarcasam / sakhe kvopaviṣṭaḥ priyāyāḥ kiṃcid+anukāriṇīṣu latāsu dṛṣṭiṃ vilobhayāmi /(KSak_6.8a0)

viṣūṣaka nanv āsannaparicārikā caturikā bhavatā saṃdiṣṭā / mādhavīmaṇḍapa imāṃ velām ativāhayiṣye /(KSak_6.8a1)

tatra me citraphalakagatāṃ svahastalikhitāṃ tatrabhavatyāḥ śakuntalāyāḥ pratikṛtim ānaya iti /(KSak_6.8a2)

rājā īdṛśaṃ hṛdayavinodanasthānam / tat tam eva mārgam ādeśaya /(KSak_6.8a3)

vidūṣaka ita ito bhavān / (ubhau parikramataḥ / sānumaty anugacchati)(KSak_6.8a4)

vidūṣaka eṣa maṇiśilāpaṭṭakasanātho mādhavīmaṇḍapa upahāraramaṇīyatayā niḥsaṃśayaṃ svāgateneva nau pratīcchati / tat praviśya niṣīdatu bhavān / (ubhau praveśaṃ kṛtvopaviṣṭau)(KSak_6.8a5)

sānumatī latāsaṃśritā drakṣyāmi tāvat sakhyāḥ pratikṛtam / tatas tasyai bhartur bahumukham anurāgaṃ nivedayiṣyāmi / (iti tathā kṛtvā sthitā)(KSak_6.8a6)

rājā sakhe sarvam idānīṃ smarāmi śakuntalāyāḥ prathamavṛttāntam / kathitavān asmi bhavate ca /(KSak_6.8a7)

sa bhavān pratyādeśavelāyāṃ matsamīpagato nāsīt /(KSak_6.8a8)

pūrvam api na tvayā kadācit saṃkīrtitaṃ tatrabhavatyā nāma / kaccid aham iva vismṛtavān asi tvam /(KSak_6.8a9)

vidūṣaka na vismarāmi / kiṃ tu sarvaṃ kathayitvāvasāne punas tvayā parihāsavijalpa eṣa na bhūtārtha ity ākhyātam /(KSak_6.8a0)

mayā api mṛtpiṇḍabuddhinā tathaiva gṛhītam / athavā bhavitavyatā khalu balavatī /(KSak_6.8a1)

sānumatī evaṃ nv idam /(KSak_6.8a2)

rājā (dhyātvā) sakhe trāyasva mām /(KSak_6.8a3)

vidūṣaka bhoḥ kim etat / anupapannaṃ khalv īdṛśaṃ tvayi / kadā api satpuruṣāḥ śokavāstavyā na bhavanti / nanu pravāte 'pi niṣkampā girayaḥ /(KSak_6.8a4)

rājā vayasya nirākaraṇaviklavāyāḥ priyāyāḥ samavasthām anusmṛtya balavadaśaraṇo 'smi / sā hi (KSak_6.9b1)

itaḥ pratyādeśāt svajanam anugantuṃ vyavasitā sthitā tiṣṭha ity uccair vadati guruśiṣye gurusame /
punar dṛṣṭiṃ bāṣpaprasarakaluṣām arpitavatī mayi krūre yat tat saviṣam iva śalyaṃ dahati mām // KSak_6.9

sānumatī aho / īdṛśī svakāryaparatā / asya saṃtāpenāhaṃ rame /(KSak_6.9a)

vidūṣaka bhoḥ asti me tarkaḥ kenāpi tatrabhavatyākāśacāriṇī nīteti /(KSak_6.9a)

rājā kaḥ patidevatām anyaḥ parāmarṣṭum utsaheta / menakā kila sakhyās te janmapratiṣṭheti śrutavān asmi / tatsahacāriṇībhiḥ sakhī te hṛteti me hṛdayam āśaṅkate /(KSak_6.9a)

sānumatī saṃmohaḥ khalu vismayanīyo na pratibodhaḥ /(KSak_6.9a)

vidūṣaka yady evam asti khalu samāgamaḥ kālena tatrabhavatyā /(KSak_6.9a5)

rājā katham iva /(KSak_6.9a6)

vidūṣaka na khalu mātāpitarau bhartṛviyogaduḥkhitāṃ duhitaraṃ ciraṃ draṣṭuṃ pārayataḥ /(KSak_6.9a)

rājā vayasya /(KSak_6.10b1)

svapno nu māyā nu matibhramo nu kliṣṭaṃ nu tāvat phalam eva puṇyam /
asaṃnivṛttyai tad atītam ete manorathā nāma taṭaprapātāḥ // KSak_6.10

vidūṣaka maivam / nanv+aṅgulīyakam eva nidarśanam avaśyaṃ bhāvyacintanīyaḥ samāgamo bhavatīti /(KSak_6.10a)

rājā (aṅgulīyakaṃ vilokya) aye idaṃ tāvad asulabhasthānabhraṃśi śocanīyam /(KSak_6.11b1)

tava sucaritam aṅgulīya nūnaṃ pratanu mameva vibhāvyate phalena /
aruṇanakhamanoharāsu tasyāś cyutam asi labdhapadaṃ yad aṅgulīṣu // KSak_6.11

sānumatī yady anyahastagataṃ bhavet satyam eva śocanīyaṃ bhavet /(KSak_6.11a)

vidūṣaka bhoḥ iyaṃ nāmamudrā kenodghātena tatrabhavatyā hastābhyāsaṃ prāpitā /(KSak_6.11a)

sānumatī mama api kautūhalenākārita eṣaḥ /(KSak_6.11a)

rājā śrūyatām / svanagarāya prasthitaṃ māṃ priyā sabāṣpam āha kiyaccireṇāryaputraḥ pratipattiṃ dāsyatīti /(KSak_6.11a)

vidūṣaka tatas tataḥ /(KSak_6.11a5)

rājā paścād imāṃ mudrāṃ tadaṅgulau niveśayatā mayā pratyabhihitā /(KSak_6.12b1)

ekaikam atra divase divase madīyaṃ nāmākṣaraṃ gaṇaya gacchasi yāvad antam /
tāvat priye madavarodhagṛhapraveśaṃ netā janas tava samīpam upaiṣyatīti // KSak_6.12

tac ca dāruṇātmanā mayā mohān nānuṣṭhitam /(KSak_6.12a6)

sānumatī ramaṇīyaḥ khalv avadhir vidhinā visaṃvāditaḥ /(KSak_6.12a)

vidūṣaka atha kathaṃ dhīvarakalpitasya rohitamatsyasyodarābhyantara āsīt /(KSak_6.12a)

rājā śacītīrthaṃ vandamānāyāḥ sakhyās te hastād gaṅgāsrotasi paribhraṣṭam /(KSak_6.12a)

vidūṣaka yujyate /(KSak_6.12a0)

sānumatī ata eva tapasvinyāḥ śakuntalāyā adharmabhīror asya rājarṣeḥ pariṇaye saṃdeha āsīt /(KSak_6.12a1)

athavedṛśo 'nurāgo 'bhijñānam apekṣate / katham ivaitat /(KSak_6.12a2)

rājā upālapsye tāvad idam aṅgulīyakam /(KSak_6.12a3)

vidūṣaka (ātmagatam) gṛhīto 'nena panthā unmattānām /(KSak_6.12a4)

rājā kathaṃ nu taṃ bandhurakomalāṅguliṃ(KSak_6.13b1)

karaṃ vihāyāsi nimagnam ambhasi / athavā /
acetanaṃ nāma guṇaṃ na lakṣayen mayaiva kasmād avadhīritā priyā // KSak_6.13

vidūṣaka (ātmagatam) kathaṃ bubhukṣayā khāditavyo 'smi /(KSak_6.13a)

rājā priye akāraṇaparityāgānuśayataptahṛdayas tāvad anukampyatām ayaṃ janaḥ punardarśanena /(KSak_6.13a)

(praviśyāpaṭīkṣepeṇa citraphalakahastā)(KSak_6.13a)

caturikā iyaṃ citragatā bhaṭṭinī / (iti citraphalakaṃ darśayati)(KSak_6.13a)

vidūṣaka (vilokya) sādhu vayasya / madhurāvasthānadarśanīyo bhāvānupraveśaḥ / skhalatīva me dṛṣṭir nimnonnatapradeśeṣu /(KSak_6.13a5)

sānumatī aho eṣā rājarṣer nipuṇatā / jāne sakhy agrato me vartata iti /(KSak_6.13a6)

rājā (KSak_6.14b1)

yad yat sādhu na citre syāt kriyate tat tad anyathā /
tathāpi tasyā lāvaṇyaṃ rekhayā kiṃcid anvitam // KSak_6.14

sānumatī sadṛśam etat paścāt+tāpaguroḥ snehasyānavalepasya ca /(KSak_6.14a)

vidūṣaka bhoḥ idānīṃ tisras tatrabhavatyo dṛśyante / sarvāś ca darśanīyāḥ /(KSak_6.14a)

katamātra tatrabhavatī śakuntalā /(KSak_6.14a)

sānumatī anabhijñaḥ khalv īdṛśasya rūpasya moghadṛṣṭir ayaṃ janaḥ /(KSak_6.14a0)

rājā tvaṃ tāvat katamāṃ tarkayasi /(KSak_6.14a1)

vidūṣaka tarkayāmi yaiṣā śithilabandhanodvāntakusumena keśāntenodbhinnasvedabindunā vadanena viśeṣato 'pasṛtābhyāṃ bāhubhyām avasekasnigdhataruṇapallavasya cūtapādapasya pārśva īṣatpariśrāntevālakṣitā sā śakuntalā / itare sakhyāv iti /(KSak_6.14a2)

rājā nipuṇo bhavān / asty atra me bhāvacihnam /(KSak_6.15b1)

svinnāṅguliviniveśo rekhāprānteṣu dṛśyate malinaḥ /
aśru ca kapolapatitaṃ dṛśyam idaṃ varṇikocchvāsāt // KSak_6.15

caturike ardhalikhitam etad vinodasthānam / gaccha / vartikāṃ tāvad ānaya /(KSak_6.15a)

caturikā ārya mādhavya avalambasva citraphalakaṃ yāvad āgacchāmi /(KSak_6.15a)

rājā (niḥśvasya)(KSak_6.16b1)

sākṣāt priyām upagatām apahāya pūrvaṃ citrārpitāṃ punar imāṃ bahu manyamānaḥ /
srotovahāṃ pathi nikāmajalām atītya jātaḥ sakhe praṇayavān mṛgatṛṣṇikāyām // KSak_6.16

vidūṣaka (ātmagatam) eṣo 'trabhavān nadīm atikramya mṛgatṛṣṇikāṃ saṃkrāntaḥ / (prakāśam) bhoḥ aparaṃ kim atra lekhitavyam /(KSak_6.16a)

rājā śrūyatām (KSak_6.17b1)

kāryā saikatalīnahaṃsamithunā srotovahā mālinī pātās tām abhito niṣaṇṇahariṇā gaurīguroḥ pāvanāḥ /
śākhālambitavalkalasya ca taror nirmātum icchāmy adhaḥ śṛṅge kṛṣṇamṛgasya vāmanayanaṃ kaṇḍūyamānāṃ mṛgīm // KSak_6.17

vidūṣaka (ātmagatam) yathāhaṃ paśyāmi pūritavyam anena citraphalakaṃ lambakūrcānāṃ tāpasānāṃ kadambaiḥ /(KSak_6.17a)

rājā vayasya anyac ca / śakuntalāyāḥ prasādhanam abhipretam atra vismṛtam asmābhiḥ /(KSak_6.17a)

vidūṣaka kim iva /(KSak_6.17a)

sānumatī vanavāsasya saukmāryasya vinayasya ca yat sadṛśaṃ bhaviṣyati /(KSak_6.17a)

rājā (KSak_6.18b1)

kṛtaṃ na karṇārpitabandhanaṃ sakhe śirīṣam āgaṇḍavilambikesaram /
na vā śaraccandramarīcikomalaṃ mṛṇālasūtraṃ racitaṃ stanāntare // KSak_6.18

vidūṣaka bhoḥ kiṃ nu tatrabhavatī raktakuvalayapallavaśobhināgrahastena mukham avārya cakitacakiteva sthitā / (sāvadhānaṃ nirūpya dṛṣṭvā)(KSak_6.18a5)

āḥ eṣa dāsyāḥ putraḥ kusumarasapāṭaccaras tatrabhavatyā vadanakamalam abhilaṅghate madhukaraḥ /(KSak_6.18a6)

rājā nanu vāryatām eṣa dhṛṣṭaḥ /(KSak_6.18a)

vidūṣaka bhavān evāvinītānāṃ śāsitāsya vāraṇe prabhaviṣyati /(KSak_6.18a)

rājā yujyate / ayi bhoḥ kusumalatāpriyātithe kim atra paripatanakhedam anubhavasi /(KSak_6.19b1)

eṣā kusumaniṣaṇṇā tṛṣitā api satī bhavantam anuraktā /
pratipālayati madhukarī na khalu madhu vinā tvayā pibati // KSak_6.19

sānumatī adyābhijātaṃ khalv eṣa vāritaḥ /(KSak_6.19a)

vidūṣaka pratiṣiddhā api vāmaiṣā jātiḥ /(KSak_6.19a)

rājā evaṃ bho na me śāsane tiṣṭhasi / śrūyatāṃ tarhi saṃprati /(KSak_6.20b1)

akliṣṭabālatarupallavalobhanīyam pītaṃ mayā sadayam eva ratotsaveṣu /
bimbādharaṃ spṛśasi ced bhramara priyāyās tvāṃ kārayāmi kamalodarabandhanastham // KSak_6.20

vidūṣaka evaṃ tīkṣṇadaṇḍasya kiṃ na bheṣyati / (prahasya / ātmagatam)(KSak_6.20a)

eṣa tāvad unmattaḥ / aham apy etasya saṅgenedṛśavarṇa iva saṃvṛttaḥ / (prakāśam)(KSak_6.20a)

bhoḥ citraṃ khalv etat /(KSak_6.20a5)

rājā kathaṃ citram /(KSak_6.20a6)

sānumatī aham apīdānīm avagatārthā / kiṃ punar yathālikhitānubhāvy eṣaḥ /(KSak_6.20a)

rājā vayasya kim idam anuṣṭhitaṃ paurobhāgyam /(KSak_6.21b1)

darśanasukham anubhavataḥ sākṣād iva tanmayena hṛdayena /
smṛtikāriṇā tvayā me punar api citrīkṛtā kāntā // KSak_6.21

(iti bāṣpaṃ viharati)(KSak_6.21a)

sānumatī pūrvāparavirodhy apūrva eṣa virahamārgaḥ /(KSak_6.21a)

rājā vayasya katham evam aviśrāntaduḥkham anubhavāmi /(KSak_6.22b1)

prajāgarāt khilībhūtas tasyāḥ svapne samāgamaḥ /
bāṣpas tu na dadāty enāṃ draṣṭuṃ citragatām api // KSak_6.22

sānumatī sarvathā pramārjitaṃ tvayā pratyādeśaduḥkhaṃ śakuntalāyāḥ / (praviśya)(KSak_6.22a)

caturikā jayatu bhartā / vartikākaraṇḍakaṃ gṛhītvetomukhaṃ prasthitāsmi /(KSak_6.22a)

rājā kiṃ ca /(KSak_6.22a5)

caturikā sa me hastād antarā taralikādvitīyayā devyā vasumatyāham evāryaputrasyopaneṣyāmīti sabalātkāraṃ gṛhītaḥ /(KSak_6.22a6)

vidūṣaka diṣṭyā tvaṃ muktā /(KSak_6.22a)

caturikā yāvad devyā viṭapalagnam uttarīyaṃ taralikā mocayati tāvan mayā nirvāhita ātmā /(KSak_6.22a)

rājā vayasya upasthitā devī bahumānagarvitā ca / bhavān imāṃ pratikṛtiṃ rakṣatu /(KSak_6.22a)

vidūṣaka ātmānam iti bhaṇa / (citraphalakam ādāyotthāya ca) yadi bhavān antaḥpurakūṭavāgurāto mokṣyate tadā māṃ meghapratichande prāsāde śabdāyaya / (iti drutapadaṃ niṣkrāntaḥ)(KSak_6.22a0)

sānumatī anyasaṃkrāntahṛdayo 'pi prathamasaṃbhāvanām apekṣate / atiśithilasauhārda idānīm eṣaḥ /(KSak_6.22a1)

(praviśya patrahastā)(KSak_6.22a2)

pratīhārī jayatu jayatu devaḥ /(KSak_6.22a3)

rājā vetravati na khalv antarā dṛṣṭā tvayā devī /(KSak_6.22a4)

pratīhārī athakim / patrahastāṃ māṃ prekṣya pratinivṛttā /(KSak_6.22a5)

rājā kāryajñā kāryoparodhaṃ me pariharati /(KSak_6.22a6)

pratīhārī deva amātyo vijñāpayati / arthajātasya gaṇanābahulatayaikam eva paurakāryam avekṣitaṃ tad devaḥ patrārūḍhaṃ pratyakṣīkarotv iti /(KSak_6.22a7)

rājā itaḥ patraṃ darśaya / (pratihāry upanayati)(KSak_6.22a8)

rājā (anuvācya) katham / samudravyavahārī sārthavāho dhanamitro nāma nauvyasane vipannaḥ / anapatyaś ca kila tapasvī / ksak_6.22a0 rājagāmī tasyārthasaṃcaya ity etad amātyena likhitam / kaṣṭaṃ khalv anapatyatā /(KSak_6.22a9)

vetravati bahudhanatvād bahupatnīkena tatrabhavatā bhavitavyam / ksak_6.22a2 vicāryatāṃ yadi kācid āpannasattvā tasya bhāryāsu syāt /(KSak_6.22a1)

pratīhārī deva idānīm eva sāketakasya śreṣṭhino duhitā nirvṛttapuṃsavanā jāyāsya śrūyate /(KSak_6.22a3)

rājā nanu garbhaḥ pitryaṃ riktham arhati / gaccha / evam amātyaṃ brūhi /(KSak_6.22a4)

pratīhārī yad deva ājñāpayati / (iti prasthitā)(KSak_6.22a5)

rājā ehi tāvat /(KSak_6.22a6)

pratīhārī iyam asmi /(KSak_6.22a7)

rājā kim anena saṃtatir asti nāstīti /(KSak_6.23b1)

yena yena viyujyante prajāḥ snigdhena bandhunā /
sa sa pāpād ṛte tāsāṃ duṣyanta iti ghuṣyatām // KSak_6.23

pratīhārī evaṃ nāma ghoṣayitavyam /(KSak_6.23a)

(niṣkramya / punaḥ praviṣya) kāle praviṣṭam ivābhinanditaṃ devasya śāsanam /(KSak_6.23a)

rājā (dīrgham uṣṇaṃ ca niḥśvasya) evaṃ bhoḥ saṃtatichedaniravalambānāṃ kulānāṃ mūlapuruṣāvasāne saṃpadaḥ param upatiṣṭhante / mama apy ante puruvaṃśaśriya eṣa eva vṛttāntaḥ /(KSak_6.23a)

pratīhārī pratihatam amaṅgalam /(KSak_6.23a)

rājā dhin mām upasthitaśreyo 'vamāninam /(KSak_6.23a5)

sānumatī asaṃśayaṃ sakhīm eva hṛdaye kṛtvā nindito 'nenātmā /(KSak_6.23a6)

rājā (KSak_6.24b1)

saṃropite 'py ātmani dharmapatnī tyaktā mayā nāma kulapratiṣṭhā /
kalpiṣyamāṇā mahate phalāya vasuṃdharā kāla ivoptabījā // KSak_6.24

sānumatī aparichinnedānīṃ te saṃtatir bhaviṣyati /(KSak_6.24a)

caturikā (janāntikam) aye anena sārvavāhavṛttāntena dviguṇodvego bhartā / enam āśvāsayituṃ meghapratichandād āryaṃ mādhavyaṃ gṛhītvāgaccha /(KSak_6.24a)

pratīhārī suṣṭhu bhaṇasi / (iti niṣkrāntā)(KSak_6.24a)

rājā aho duṣyantasya saṃśayam ārūḍhāḥ piṇḍabhājaḥ / kutaḥ /(KSak_6.25b1)

asmāt paraṃ bata yathāśruti saṃbhṛtāni ko naḥ kule nivapanāni niyacchatīti /
nūnaṃ prasūtivikalena mayā prasiktam dautāśruśeṣam udakaṃ pitaraḥ pibanti // KSak_6.25

(iti moham upagataḥ)(KSak_6.25a)

caturikā (sasaṃbhramam avalokya) samāśvasitu samāśvasitu bhartā /(KSak_6.25a)

sānumatī hā dhig ghā dhik / sati khalu dīpe vyavadhānadoṣeṇaiṣo 'ndhakāradoṣam anubhavati / ksak_6.25a aham idānīm eva nirvṛtaṃ karomi /(KSak_6.25a)

athavā śrutaṃ mayā śakuntalāṃ samāśvāsayantyā mahāindrajananyā mukhād yajñabhāgotsukā devā eva tathānuṣṭhāsyanti yathācireṇa dharmapatnīṃ bhartābhinandiṣyatīti / ksak_6.25a6 tad yuktam etaṃ kālaṃ pratipālayitum / yāvad anena vṛttāntena priyasakhīṃ samāśvāsayāmi /(KSak_6.25a5)

(nepathye) abrahmaṇyam /(KSak_6.25a)

rājā (pratyāgataḥ / karṇaṃ dattvā) aye mādhavyasya ivārtasvaraḥ / kaḥ ko tra bhoḥ / (praviśya)(KSak_6.25a)

pratīhārī (sasaṃbhramam) paritrāyatāṃ devaḥ saṃśayagataṃ vayasyam /(KSak_6.25a)

rājā kenāttagandho māṇavakaḥ /(KSak_6.25a0)

pratīhārī adṛṣṭarūpeṇa kenāpi sattvenātikramya meghapraticchandasya prāsādasyāgrabhūmim ārophitaḥ /(KSak_6.25a1)

rājā (utthāya) mā tāvat / mama api sattvair abhibhūyante gṛhāḥ / atha vā /(KSak_6.26b1)

ahany ahany ātmana eva tāvaj jñātuṃ pramādaskhalitaṃ na śakyam /
prajāsu kaḥ ke pathā prayāti ity aśeṣato veditum asti śaktiḥ // KSak_6.26

(nepathye) bho vayasya avihā avihā /(KSak_p138167)

rājā (gatibhedena parikrāman) sakhe na bhetavyam / (nepathye)(KSak_6.26a2)

(punas tad eva paṭhitvā) kathaṃ na bheṣyāmi / eṣa māṃ ko 'pi pratyavanataśirodharam ikṣum iva tribhaṅgaṃ karomi /(KSak_6.26a3)

rājā (sadṛṣṭikṣepam) dhanus tāvat / (praviśya śārṅgahastā)(KSak_6.26a4)

yavanī bhartaḥ etad hastāvāpasahitaṃ śarāsanam /(KSak_6.27b1)

(rājā saśaraṃ dhanur ādatte)(KSak_6.27b2)

(nepathye)(KSak_6.27b3)

eṣa tvām abhinavakaṇṭhaśoṇitārthī śārdūlaḥ paśum iva hanmi ceṣṭamānam /
ārtānāṃ bhayam apanetum āttadhanvā duṣyantas tava śaraṇaṃ bhavatv idānīm // KSak_6.27

rājā (saroṣam) kathaṃ mām evoddiśati / tiṣṭha kuṇapāśana / tvam idānīṃ na bhaviṣyasi / (śārṅgam āropya) vetravati sopānamārgam ādeśaya / (sarve satvaram upasarpanti)(KSak_6.27a)

rājā (samantād vilokya) śūnyaṃ khalv idam / (nepathye)(KSak_6.27a)

avihā / avihā /aham atrabhavantaṃ paśyāmi / tvaṃ māṃ na paśyasi / biḍālagṛhīto mūṣaka iva nirāśo 'smi jīvite saṃvṛttaḥ /(KSak_6.27a)

rājā bhos tiraskariṇīgarvita madīyam astraṃ tvāṃ drakṣyati / eṣa tam iṣuṃ saṃdadhe /(KSak_6.28b1)

yo haniṣyati vadhyaṃ tvāṃ rakṣyaṃ rakṣiṣyati dvijam /
haṃso hi kṣīram ādatte tanmiśrā varjayaty apaḥ // KSak_6.28

(ity astraṃ saṃdhatte)(KSak_6.28a)

(tataḥ praviśati vidūṣakam utsṛjya mātaliḥ)(KSak_6.28a5)

mātaliḥ (KSak_6.29b1)

kṛtā śaravyaṃ hariṇā tavāsurāḥ śarāsanaṃ teṣu vikṛṣyatām idam /
prasādasaumyāni satāṃ suhṛjjane patanti cakṣūṃṣi na dāruṇāḥ śarāḥ // KSak_6.29

rājā (sasaṃbhramam asram upasaṃharan) aye mātaliḥ / svāgataṃ mahāindrasārathe / (praviśya)(KSak_6.29a)

vidūṣaka ahaṃ yeneṣṭipaśumāraṃ māritaḥ so 'nena svāgatenābhinadyate /(KSak_6.29a)

mātaliḥ (sasmitam) āyuṣmañ śrūyatāṃ yad artham asmi hariṇā bhavatsakāśaṃ preṣitaḥ /(KSak_6.29a)

rājā avahito 'smi /(KSak_6.29a)

mātaliḥ asti kālanemiprasūtir durjayo nāma dānavagaṇaḥ /(KSak_6.29a5)

rājā asti / śrutapūrvaṃ mayā nāradāt /(KSak_6.29a6)

mātaliḥ (KSak_6.30b1)

sakhyus te sa kila śatakrator ajayyas tasya tvaṃ raṇaśirasi smṛto nihantā /
ucchettuṃ prabhavati yan na saptasaptis tannaiśaṃ timiram apākaroti candraḥ // KSak_6.30

sa bhavān āttaśastra evedānīm aindraratham āruhya vijayāya pratiṣṭhatām /(KSak_6.30a)

rājā anugṛhīto 'ham anayā maghavataḥ saṃbhāvanayā / atha mādhavyaṃ prati bhavatā kim evaṃ prayuktam /(KSak_6.30a)

mātali tad api kathyate / kiṃ nimittād api manaḥsaṃtāpād āyuṣmān mayā viklavo dṛṣṭaḥ / paścātkopayitum āyuṣmantaṃ tathā kṛtavān asmi / kutaḥ /(KSak_6.31b1)

jvalati calitendhano 'gnir viprakṛtaḥ pannagaḥ phaṇāṃ kurute /
prāyaḥ svaṃ mahimānaṃ kṣobhāt pratipadyate hi janaḥ // KSak_6.31

rājā (janāntikam) vayasya anatikramaṇīyā divaspater ājñā /(KSak_6.32b1)

tad atra parigatārthaṃ kṛtvā madvacanād amātyapiśunaṃ brūhi /(KSak_6.32b2)

tvanmatiḥ kevalā tāvat paripālayatu prajāḥ /
adhijyam idam anyasmin karmaṇi vyāpṛtaṃ ddhanuḥ // KSak_6.32

vidūṣaka yad bhavān ājñāpayati (iti niṣkrāntaḥ)(KSak_6.32a)

mātaliḥ āyuṣmān ratham ārohatu /(KSak_6.32a)

(rājā rathārohaṇaṃ nāṭayati)(KSak_6.32a)

(niṣkrāntāḥ sarve)(KSak_6.32a)

ṣaṣṭho 'ṅkaḥ /

saptamo 'ṅkaḥ

(tataḥ praviśaty ākāśayānena rathādhirūḍho rājā mātaliś ca)(KSak_7.1b1)

rājā mātale anuṣṭhitanideśo 'pi maghavataḥ satkriyāviśeṣād anupayuktam ivātmānaṃ samarthaye /(KSak_7.1b2)

mātaliḥ (sasmitam) āyuṣmann ubhayam apy aparitoṣaṃ samarthaye /(KSak_7.1b1)

prathamopakṛtaṃ marutvataḥ pratipattyā laghu manyate bhavān /
gaṇayaty avadānavismito bhavataḥ so 'pi na satkriyāguṇān // KSak_7.1

rājā mātale mā maivam / sa khalu manorathānām apy abhūmir visarjanāvasarasatkāraḥ / mama hi divaukasāṃ samakṣam ardhāsanopaveśitasya /(KSak_7.2b1)

antargataprārthanam antikasthaṃ jayantam udvīkṣya hṛtasmitena /
āmṛṣṭavakṣoharicandanāṅkā mandāramālā hariṇā pinaddhā // KSak_7.2

mātaliḥ kim iva nāmāyuṣmān amareśvarān nārhati / paśya /(KSak_7.3b1)

sukhaparasya harer ubhayaiḥ kṛtaṃ tridivam uddhṛtadānavakaṇṭakam /
tava śarair adhunā nataparvabhiḥ puruṣakesariṇaś ca purā nakhaiḥ // KSak_7.3

rājā atra khalu śatakrator eva mahimā stutyaḥ /(KSak_7.4b1)

sidhyanti karmasu mahatv api yan niyojyāḥ saṃbhāvanāguṇam avehi tam īśvarāṇām /
kiṃ vābhaviṣyadaruṇas tamasāṃ vibhettā taṃ cet sahasrakiraṇo dhuri nākariṣyat // KSak_7.4

mātali sadṛśaṃ tava etat / (stokam antaram atītya) āyuṣmann itaḥ paśya nākapṛṣṭhapratiṣṭhitasya saubhāgyam ātmayaśasaḥ /(KSak_7.5b1)

vicchittiśeṣaiḥ surasundarīṇāṃ varṇair amī kalpalatāṃśukeṣu /
vicintya gītakṣamam arthajātaṃ divaukasas tvaccaritaṃ likhanti // KSak_7.5

mātale asurasaṃprahārotsukena pūrvedyur divam adhirohatā mayā na lakṣitaḥ svargamārgaḥ / katamasmin marutāṃ pathi vartāmahe /(KSak_7.5a)

mātali (KSak_7.6b1)

trisrotasaṃ vahati yo gaganapratiṣṭhām jyotīṃṣi vartayati ca pravibhaktaraśmiḥ /
tasya dvitīyaharivikramanistamaskam vāyor imaṃ parivahasya vadanti mārgam // KSak_7.6

rājā mātale ataḥ khalu sabāhyāntaḥkaraṇo mamāntarātmā prasīdati / (rathāṅgam avalokya) meghapadavīm avatīrṇau svaḥ /(KSak_7.6a)

mātali katham avagamyate /(KSak_7.6a)

rājā ayam aravivarebhyaś cātakair niṣpatadbhir haribhir acirabhāsāṃ tejasā cānuliptaiḥ /(KSak_7.7b1)

gatam upari ghanānāṃ vārigarbhodarāṇām //
piśunayati rathas te śīkaraklinnanemiḥ // KSak_7.7

mātali kṣaṇād āyuṣmān svādhikārabhūmau vartiṣyate /(KSak_7.7a)

rājā (adho 'valokya) mātale vegāvataraṇād āścaryadarśanaḥ saṃlakṣyate manuṣyalokaḥ / tathā hi /(KSak_7.8b1)

śailānām avarohatīva śikharād unmajjatāṃ medinī parṇābhyantaralīnatāṃ vijahati skandhodayāt pādapāḥ /
saṃtānais tanubhāvanaṣṭasalilā vyaktiṃ bhajanty āpagāḥ kenāpy utkṣipateva paṣya bhuvanaṃ matpārśvam ānīyate // KSak_7.8

mātali sādhu dṛṣṭam / (sabahumānam avalokya) aho udāraramaṇīyā pṛthivī /(KSak_7.8a)

rājā mātale katamo 'yaṃ pūrvāparasamudrāvagāḍhaḥ kanakarasanisyandī sāṃdhya meghaparighaḥ sānumān ālokyate /(KSak_7.8a)

mātali āyuṣmann eṣa khalu hemakūṭo nāma kiṃ puruṣaparvatas tapaḥsaṃsiddhikṣetram / paśya /(KSak_7.9b1)

svāyaṃbhuvān marīcer yaḥ prababhūva prajāpatiḥ /
surāsuraguruḥ so 'tra sapatnīkas tapasyati // KSak_7.9

rājā tena hy anatikramaṇīyāni śreyāṃsi / pradakṣiṇīkṛtya bhagavantaṃ gantum icchāmi /(KSak_7.9a)

mātali prathamaḥ kalpaḥ / (nāṭyenāvatīrṇau)(KSak_7.9a)

rājā (savismayam)(KSak_7.10b1)

upoḍhaśabdā na rathāṅganemayaḥ pravartamānaṃ na ca dṛśyate rajaḥ /
abhūtalasparśanatayāniruddhatas tavāvatīrṇo 'pi ratho na lakṣyate // KSak_7.10

mātali etāvān eva śatakrator āyuṣmataś ca viśeṣaḥ /(KSak_7.10a)

rājā mātale katamasmin pradeśe mārīcāśramaḥ /(KSak_7.10a)

mātaliḥ (hastena darśayan)(KSak_7.11b1)

valmīkārdhanimagnamūrtir urasā saṃdaṣṭasarpatvacā kaṇṭhe jīrṇalatāpratānavalayenātyarthasaṃpīḍitaḥ /
aṃsavyāpi śakuntanīḍanicitaṃ bibhrajjaṭāmaṇḍalam yatra sthāṇur ivācalo munir asāv abhyarkabimbaṃ sthitaḥ // KSak_7.11

rājā namas te kaṣṭatapase /(KSak_7.11a)

mātaliḥ (saṃyatapragrahaṃ rathaṃ kṛtvā) etāv aditiparivardhitamandāravṛkṣaṃ prajāpater āśramaṃ praviṣṭau svaḥ /(KSak_7.11a)

rājā svargād adhikataraṃ nirvṛtisthānam amṛtahradam ivāvagāḍho 'smi /(KSak_7.11a)

mātaliḥ (rathaṃ sthāpayitvā) avataratv āyuṣmān /(KSak_7.11a)

rājā (avatīrya) mātale bhavān katham idānīm /(KSak_7.11a5)

mātaliḥ saṃyantrito mayā rathaḥ / vayam apy avatarāmaḥ /(KSak_7.11a6)

(tathā kṛtvā) ita āyuṣman / (parikramya) dṛśyantām atrabhavatām ṛṣīṇāṃ tapovanabhūmayaḥ /(KSak_7.11a)

rājā nanu vismayād avalokayāmi /(KSak_7.12b1)

prāṇānām anilena vṛttir ucitā satkalpavṛkṣe vane toye kāñcanapadmareṇukapiśe dharmābhiṣekakriyā /
dhyānaṃ ratnaśilātaleṣu vibudhastrīsaṃnidhau saṃyamo yat kāṅkṣanti tapobhir anyamunayas tasmiṃs tapasyanty amī // KSak_7.12

mātali utsarpiṇī khalu mahatāṃ prārthanā / (parikramya / ākāśe) aye vṛddhaśākalya kim anutiṣṭhati bhagavān mārīcaḥ / kiṃ bravīṣi / dākṣāyaṇyā prativratārdham adhikṛtya pṛṣṭas tasyai maharṣipatnīsahitāyai kathayatīti /(KSak_7.12a)

rājā (karṇaṃ dattvā) aye pratipālyāvasaraḥ khalu prastāvaḥ /(KSak_7.12a)

mātaliḥ (rājānam avalokya) asminn aśokavṛkṣamūle tāvad āstām āyuṣmān yāvat tvām indragurave nivedayitum antarānveṣī bhavāmi /(KSak_7.12a0)

rājā yathā bhavān manyate (iti sthitaḥ)(KSak_7.12a1)

mātaliḥ āyuṣman sādhayāmy aham / (iti niṣkrāntaḥ)(KSak_7.12a2)

rājā (nimittaṃ sūcayitvā)(KSak_7.13b1)

manorathāya nāśaṃse kiṃ bāho spandase vṛthā /
pūrvāvadhīritaṃ śreyo duḥkhaṃ hi parivartate // KSak_7.13

(nepathye)(KSak_7.13a)

mā khalu cāpalaṃ kuru / kathaṃ gata evātmanaḥ prakṛtim /(KSak_7.13a)

rājā (karṇaṃ dattvā) abhūmir iyam avinayasya / ko nu khalv eṣa niṣidhyate / (śabdānusāreṇāvalokya / savismayam) aye ko nu khalv ayam anubadhyamānas tapasvinībhyām abālasattvo bālaḥ /(KSak_7.14b1)

ardhapītastanaṃ mātur āmardakliṣṭakesaram /
prakrīḍituṃ siṃhaśiśuṃ balātkāreṇa karṣati // KSak_7.14

(tataḥ praviśati yathānirdiṣṭakarmā tapasvinībhyāṃ bālaḥ)(KSak_7.14a)

bāla jṛmbhasva siṃha dantāṃs te gaṇayiṣye /(KSak_7.14a)

prathamā avinīta kiṃ no 'patyanirviśeṣāṇi sattvāni vikaroṣi / hanta vardhate te saṃrambhaḥ / sthāne khalu ṛṣijanena sarvadamana iti kṛtanāmadheyo 'si /(KSak_7.14a5)

rājā kiṃ nu khalu bāle 'sminn aurasa iva putre snihyati me manaḥ / nūnam anapatyatā māṃ vatsalayati /(KSak_7.14a6)

dvitīyā eṣā khalu kesariṇī tvāṃ laṅghayati yady asyāḥ putrakaṃ na muñcasi /(KSak_7.14a)

bāla (sasmitam) aho balīyaḥ khalu bhīto 'smi / (ity adharaṃ darśayati )(KSak_7.15b1)

rājā hamatas tejaso bījaṃ bālo 'yaṃ pratibhāti me /
sphuliṅgāvasthayā vahnir edhāpakṣa iva sthitaḥ // KSak_7.15

prathamā vatsa enaṃ bālamṛgendraṃ muñca / aparaṃ te krīḍanakaṃ dāsyāmi /(KSak_7.15a)

bāla kutra / dehy etat / (iti hastaṃ prasārayati)(KSak_7.15a)

rājā kathaṃ cakravartilakṣaṇam apy anena dhāryate / tathā hy asya /(KSak_7.16b1)

pralobhyavastupraṇayaprasārito vibhāti jālagrathitāṅguliḥ karaḥ /
alakṣyapatrāntaram iddharāgayā navoṣasā bhinnam ivaikapaṅkajam // KSak_7.16

dvitīyā suvrate na śakya eṣa vācāmātreṇa viramayitum / gaccha tvam / madīya uṭaje mārkaṇḍeyasya+ṛṣikumārasya varṇacitrito mṛttikāmayūras tiṣṭhati / tam asyopahara /(KSak_7.16a)

prathamā tathā / (iti niṣkrāntā)(KSak_7.16a)

bāla anenaiva tāvat krīḍiṣyāmi /(KSak_7.16a5)

rājā spṛhayāmi khalu durlalitāyāsmai /(KSak_7.17b1)

ālakṣyadantamukulān animittahāsair avyaktavarṇaramaṇīyavacaḥpravṛttīn /
aṅkāśrayapraṇayinas tanayān vahanto dhanyās tadaṅgarajasā malinībhavanti // KSak_7.17

tāpasī bhavatu / na mām ayaṃ gaṇayati / (pārśvam avalokya) ko 'tra ṛṣipumārāṇām / (rājānam avalokya) bhadramukha ehi tāvat / mocayānena durmocahastagraheṇa* ḍimbhalīlayā bādhyamānaṃ bālamṛgendram / (*durmoka)(KSak_7.17a)

rājā (upagamya / sasmitam) ayi bho maharṣiputra /(KSak_7.18b1)

evam āśramaviruddhavṛttinā saṃyamaḥ kim iti janmatas tvayā /
sattvasaṃśraya sukho 'pi dūṣyate kṛṣṇasarpaśiśuneva candanaḥ // KSak_7.18

tāpasī bhadramukha na khalv ayam ṛṣikumāraḥ /(KSak_7.18a)

rājā ākārasadṛśaṃ ceṣṭitam evāsya kathayati / sthānapratyayāt tu vayam evaṃ tarkiṇaḥ / (yathābhyarthitam anutiṣṭhan bālasparśam upalabhya / ātmagatam)(KSak_7.19b1)

anena kasya api kulāṅkureṇa spṛṣṭasya gātreṣu sukhaṃ mamaivam /
kāṃ nirvṛtiṃ cetasi tasya kuryād yasyāyam aṅkāt kṛtinaḥ prarūḍhaḥ // KSak_7.19

tāpasī (ubhau nirvarṇya) āścaryam āścaryam /(KSak_7.19a)

rājā ārye kim iva /(KSak_7.19a)

tāpasī asya bālakasya te 'pi saṃvādiny ākṛtir iti vismitāsmi / aparicitasya api te 'pratilomaḥ saṃvṛtta iti /(KSak_7.19a)

rājā (bālakam upalālayan) na cen munikumāro 'yam atha ko 'sya vyapadeśaḥ /(KSak_7.19a)

tāpasī puruvaṃśaḥ /(KSak_7.19a5)

rājā (ātmagatam) katham ekānvayo mama / ataḥ khalu madanukāriṇam enam atrabhavatī manyate / asty etat pauravāṇām antyaṃ kulavratam /(KSak_7.20b1)

bhavaneṣu rasādhikeṣu pūrvaṃ kṣitirakṣārtham uśanti ye nivāsam /
niyataikavratāni paścāt tarumūlāni gṛhībhavanti teṣām // KSak_7.20

(prakāśam) na punar ātmagatyā mānuṣāṇām eṣa viṣayaḥ /(KSak_7.20a6)

tāpasī yathā bhadramukho bhaṇati / apsaraḥsaṃbandhenāsya janany atra devaguros tapovane prasūtā /(KSak_7.20a)

rājā (apavārya) hanta dvitīyam idam āśājananam /(KSak_7.20a)

(prakāśam) atha sā tatrabhavatī kim ākhyasya rājaṛṣeḥ patnī /(KSak_7.20a)

tāpasī kas tasya dharmadāraparityāgino nāma saṃkīrtayituṃ cintayiṣyati /(KSak_7.20a0)

rājā (svagatam) iyaṃ khalu kathā mām eva lakṣyīkaroti / yadi tāvad asya śiśor mātaraṃ nāmataḥ pṛcchāmi / atha vānāryaḥ paradāravyavahāraḥ / (praviṣya mṛnmayūrahastā)(KSak_7.20a1)

tāpasī sarvadamana śakuntalāvaṇyaṃ prekṣasva /(KSak_7.20a2)

bāla (sadṛṣṭikṣepam) kutra vā mama mātā /(KSak_7.20a3)

ubhe nāmasādṛśyena vañcito mātṛcatsalaḥ /(KSak_7.20a4)

dvitīyā vatsa asya vṛttikāmayūrasya ramyatvaṃ paśyeti bhaṇito 'si /(KSak_7.20a5)

rājā (ātmagatam) kiṃ vā śakuntalā ity asyā mātur ākhyā / santi punar nāmadheyasādṛśyāni / api nāma mṛgatṛṣṭikeva nāmamātraprastāvo me viṣādāya kalpate /(KSak_7.20a6)

bāla mātaḥ rocate ma eṣa bhadramayūraḥ / (iti krīḍanakam ādatte)(KSak_7.20a7)

prathamā (vilokya / sa udvegam) aho rakṣākaraṇḍakam asya maṇibandhe na dṛśyate /(KSak_7.20a8)

rājā alam āvegena / nanv idam asya siṃhaśāvavimardāt paribhraṣṭam / (ity ādātum icchati)(KSak_7.20a9)

ubhe mā khalv etad avalambya katham / gṛhītam anena /(KSak_7.20a0)

(iti vismayād uronihitahaste parasparam avalokayataḥ)(KSak_7.20a1)

rājā kim arthaṃ pratiṣiddhāḥ smaḥ /(KSak_7.20a2)

prathamā śṛṇotu mahārājaḥ / eṣāparājitā nāmauṣadhir asya jātakarmasamaye bhagavatā mārīcena dattā /(KSak_7.20a3)

etāṃ kila mātāpitarāv ātmānaṃ ca varjayitvāparo bhūmipatitāṃ na gṛhṇāti /(KSak_7.20a4)

rājā atha gṛhṇāti /(KSak_7.20a5)

prathamā tatas taṃ sarpo bhūtvā daśati /(KSak_7.20a6)

rājā bhavatībhyāṃ kadācid asyāḥ pratyakṣīkṛtā vikriyā /(KSak_7.20a7)

ubhe anekaśaḥ /(KSak_7.20a8)

rājā (saharṣam / ātmagatam) katham iva saṃpūrṇam api me manorathaṃ nābhinandāmi /(KSak_7.20a9)

dvitīyā suvrate ehi / imaṃ vṛttāntaṃ niyamavyāpṛtāyai śakuntalāyai nivedayāvaḥ / (iti niṣkrānte)(KSak_7.20a0)

bāla muñca mām / yāvan mātuḥ sakāśaṃ gamiṣyāmi /(KSak_7.20a1)

rājā putraka mayā saha eva mātaram abhinandiṣyasi /(KSak_7.20a2)

bāla mama khalu tāto duṣyantaḥ / na tvam /(KSak_7.20a3)

rājā (sasmitam+eṣa vivāda eva pratyāyayati (tataḥ praviśaty ekaveṇīdharā śakuntalā)(KSak_7.20a4)

śakuntalā vikārakāle 'pi prakṛtisthāṃ sarvadamanasyauṣadhiṃ śrutvā na me āśāsīd ātmano bhāgadheyeṣu /(KSak_7.20a5)

atha vā yathā sānumatyākhyātaṃ tathā saṃbhāvyata etat /(KSak_7.20a6)

rājā (śakuntalāṃ vilokya) aye seyam atrabhavatī śakuntalā yaiṣā(KSak_7.21b1)

vasane paridhūsare vasānā niyamakṣāmamukhī dhṛtaikaveṇiḥ /
atiniṣkaruṇasya śuddhaśīlā mama dīrghaṃ virahavrataṃ bibharti // KSak_7.21

śakuntalā (paścāt+tāpavivarṇaṃ rājānaṃ dṛṣṭvā) na khalv āryaputra iva / tataḥ ka eṣa idānīṃ kṛtarakṣāmaṅgalaṃ dārakaṃ me gātrasaṃsargeṇa dūṣayati /(KSak_7.21a)

bāla (mātaram upetya) mātaḥ eṣa ko 'pi puruṣo māṃ putra ity āliṅgati /(KSak_7.21a)

rājā priye krauryam api me tvayi prayuktam anukūlapariṇāmaṃ saṃvṛttaṃ yad aham idānīṃ tvayā pratyabhijñātam ātmānaṃ paśyāmi /(KSak_7.21a)

śakuntalā (ātmagatam) hṛdaya samāśvasihi samāśvasihi / parityaktamatsareṇānukampitāsmi daivena / āryaputraḥ khalv eṣaḥ /(KSak_7.21a)

rājā priye /(KSak_7.22b1)

smṛtibhinnamohatamaso diṣṭyā pramukhe sthitāsi me sumukhi /
uparāgānte śaśinaḥ samupagatā rohiṇī yogam // KSak_7.22

śakuntalā jayatu jayatv āryaputraḥ /(KSak_7.22a5)

rājā sundari /(KSak_7.23b1)

bāṣpeṇa pratiṣiddhe 'pi jayaśabde jitaṃ mayā /
yat te dṛṣṭam asaṃskārapāṭalauṣṭhapuṭaṃ mukham // KSak_7.23

bāla mātaḥ ka eṣaḥ /(KSak_7.23a)

śakuntalā vatsa te bhāgadheyāni pṛccha /(KSak_7.24b1)

sutanu hṛdayāt pratyādeśavyalīkam apaitu te kim api manasaḥ saṃmoho me tadā balavān abhūt /
prabalatamasām evaṃ prāyāḥ śubheṣu hi vṛttayaḥ srajam api śirasy andhaḥ kṣiptāṃ dhunoty ahiśaṅkayā // KSak_7.24

śakuntalā uttiṣṭhatv āryaputraḥ / nūnaṃ me sucaritapratibandhakaṃ purākṛtaṃ teṣu divaseṣu pariṇāmābhimukham āsīd yena sānukrośo 'py āryaputro mayi virasaḥ saṃvṛttaḥ /(KSak_7.24a)

(rājottiṣṭhati)(KSak_7.24a)

śakuntalā atha katham āryaputreṇa smṛto duḥkhabhāgy ayaṃ janaḥ /(KSak_7.24a)

rājā uddhṛtaviṣādaśalyaḥ kathayiṣyāmi /(KSak_7.25b1)

mohān mayā sutanu pūrvam upekṣitas te yo baddhabindur adharaṃ paribādhamānaḥ /
taṃ tāvad ākuṭilapakṣmavilagnam adya bāṣpaṃ pramṛjya vigatānuśayo bhaveyam // KSak_7.25

(iti yathoktam anutiṣṭhati)(KSak_7.25a)

śakuntalā (nāmamudrāṃ dṛṣṭvā) āryaputra idaṃ tad aṅgulīyakam /(KSak_7.25a)

rājā asmād aṅgulīyopalambhāt khalu smṛtir upalabdhā /(KSak_7.25a)

śakuntalā viṣamaṃ kṛtam anena yat tadāryaputrasya pratyayakāle durlabham āsīt /(KSak_7.25a)

rājā tena hi ṛtusamavāyacihnaṃ pratipadyatāṃ latā kusumam /(KSak_7.25a5)

śakuntalā nāsya viśvasimi / āryaputra evaitad dhārayatu / (tataḥ praviśati mātaliḥ)(KSak_7.25a6)

mātali diṣṭyā dharmapatnīsamāgamena putramukhadarśanena cāyuṣmān vardhate /(KSak_7.25a)

rājā abhūt saṃpāditasvāduphalo me manorathaḥ / mātale na khalu vidito 'yam ākhaṇḍalena vṛttāntaḥ syāt /(KSak_7.25a)

mātali (sasmitam) kim īśvarāṇāṃ parokṣam / etv āyuṣmān / bhagavān mārīcas te darśanaṃ vitarati /(KSak_7.25a)

rājā śakuntale avalambyatāṃ putraḥ / tvāṃ puraskṛtya bhagavantaṃ draṣṭum icchāmi /(KSak_7.25a0)

śakuntalā jihremy āryaputreṇa saha gurusamīpaṃ gantum /(KSak_7.25a1)

rājā apy ācaritavyam abhyudayakāleṣu / ehy ehi /(KSak_7.25a2)

(sarve parikrāmanti) (tataḥ praviśaty adityā sārdham āsanastho mārīcaḥ) (ānasastho)(KSak_7.25a3)

mārīca (rājānam avalokya) dākṣāyaṇi /(KSak_7.26b1)

putrasya te raṇaśirasy ayam agrayāyī duṣyanta ity abhihito bhuvanasya bhartā /
cāpena yasya vinivartitakarmajātam tatkoṭimatkuliśam ābharaṇaṃ maghonaḥ // KSak_7.26

aditiḥ saṃbhāvanīyānubhāvāsya ākṛtiḥ /(KSak_7.26a4)

mātaliḥ āyuṣmann etau putraprītipiśunena cakṣuṣā divaikasāṃ pitarāv āyuṣmantam avalokayataḥ / tāv upasarpa /(KSak_7.26a5)

rājā mātale /(KSak_7.27b1)

prāhur dvādaśadhā sthitasya munayo yat tejasaḥ kāraṇam bhartāraṃ bhuvanatrayasya suṣuve yad yajñabhāgeśvaram /
yasminn ātmabhavaḥ paro 'pi puruṣaś cakre bhavāyāspadam dvandvaṃ dakṣamarīcisaṃbhavam idaṃ tat sraṣṭur ekāntaram // KSak_7.27

mātali atha kim /(KSak_7.27a)

rājā (upagamyobhābhyām api vāsavaniyojyo duṣyantaḥ praṇamati /(KSak_7.27a)

mārīca vatsa ciraṃ jīva / pṛthivīṃ pālaya /(KSak_7.27a)

aditiḥ vatsa apratiratho bhava /(KSak_7.27a)

śakuntalā dārakasahitā vāṃ pādavadanaṃ karomi /(KSak_7.27a5)

mārīca vatse /(KSak_7.28b1)

ākhaṇḍalasamo bhartā jayantapratimaḥ sutaḥ /
āśīr anyā na te yogyā paulomīsadṛśī bhava // KSak_7.28

aditi jāte bhartur bahumatā bhava / ayaṃ ca dīrghāyur vatsaka ubhayakulanandano bhavatu / upaviśata / (sarve prajāpatim abhita upaviśanti)(KSak_7.28a6)

mārīca (ekaikaṃ nirdiśan)(KSak_7.29b1)

diṣṭyā śakuntalā sādhvī sadapatyam idaṃ bhavān /
śraddhā vittaṃ vidhiś ceti tritayaṃ tat samāgatam // KSak_7.29

rājā bhagavan / prāgabhipretasiddhiḥ / paścāddarśanam / ato 'pūrvaḥ khalu vo 'nugrahaḥ / kutaḥ /(KSak_7.30b1)

udeti pūrvaṃ kusumaṃ tataḥ phalaṃ ghanodayaḥ prāk+tadanantaraṃ payaḥ /
nimittanaimittikayor ayaṃ kramas tava prasādasya puras tu saṃpadaḥ // KSak_7.30

mātaliḥ evaṃ vidhātāraḥ prasīdanti /(KSak_7.30a)

rājā bhagavann imām ājñākarīṃ vo gāndharveṇa vivāhavidhinopayamya kasyacit kālasya bandhubhir ānītāṃ smṛtiśaithilyāt pratyādiśann aparāddho 'smi tatrabhavato yuṣmatsagotrasya kaṇvasya / paścād aṅgulīyakadarśanād ūḍhapūrvā tadduhitaram avagato 'ham / tac citram iva me pratibhāti /(KSak_7.31b1)

yathā gajo neti samakṣarūpe tasminn apakrāmati saṃśayaḥ syāt /
padāni dṛṣṭvā tu bhavet pratītis tathāvidho me manaso vikāraḥ // KSak_7.31

mārīca vatsa alam ātmāparādhaśaṅkā / saṃmoho 'pi tvayy anupapannaḥ / śrūyatām /(KSak_7.31a)

rājā avahito 'smi /(KSak_7.31a)

mārīca yadā evāpsarastīrthāvataraṇāt pratyakṣavaiklavyāṃ śakuntalām ādāya menakā dākṣāyaṇīm upagatā tadā eva dhyānād avagato 'smi durvāsasaḥ śāpād iyaṃ tapasvinī sahadharmacāriṇītvayā pratyādiṣṭā nānyatheti / sa cāyam aṅgulīyakadarśanāvasānaḥ /(KSak_7.31a)

rājā (socchvāsam) eṣa vacanīyān mukto 'smi /(KSak_7.31a)

śakuntalā (svagatam) diṣṭyākāraṇapratyādeśī nāryaputraḥ / na punaḥ śaptam ātmānaṃ smarāmi / athavā prāpto mayā sa hi śāpo virahaśūnyahṛdayayā na viditaḥ / ataḥ sakhībhyāṃ saṃdiṣṭāsmi bhartur aṅgulīyakaṃ darśayitavyam iti /(KSak_7.31a5)

mārīca vatse caritārthāsi / tad idānīṃ sahadharmacāriṇaṃ prati na tvayā manyuḥ kāryaḥ / paśya /(KSak_7.32b1)

śāpād asi pratihatā smṛtirodharūkṣe bhartary apetatamasi prabhutā tava eva /
chāyā na mūrchati malopahataprasāde śuddhe tu darpaṇatale sulabhāvakāśā // KSak_7.32

rājā yathā āha bhagavān /(KSak_7.32a)

mārīca vatsa kaccid abhinanditas tvayā vidhivad asmābhir anuṣṭhitajātakarmā putra eṣa śākuntaleyaḥ /(KSak_7.32a)

rājā bhagavann atra khalu me vaṃśapratiṣṭhā / (iti bālaṃ hastena gṛhṇāti)(KSak_7.32a)

mārīca tathābhāvinam enaṃ cakravartinam avagacchatu bhavān / paśya /(KSak_7.33b1)

rathenānuddhātastimitagatinā tīrṇajaladhiḥ purā saptadvīpāṃ jayati vasudhām apratirathaḥ /
ihāyaṃ sattvānāṃ prasabhadamanāt sarvadamanaḥ punar yāsyaty ākhyāṃ bharata il lokasya bharaṇāt // KSak_7.33

rājā bhagavatā kṛtasaṃskāre sarvam asmin vayam āśāsmahe /(KSak_7.33a)

aditi bhagavann asyā duhitṛmanorathasaṃpatteḥ kaṇvo 'pi tāvatśrutavistāraḥ kriyatām / duhitṛvatsalā menakā ihaiva upacarantī tiṣṭhati /(KSak_7.33a)

śakuntalā (ātmagatam) manorathaḥ khalu me bhaṇito bhagavatyā /(KSak_7.33a)

mārīca tapaḥprabhavāt pratyakṣaṃ sarvam eva tatrabhavataḥ /(KSak_7.33a)

rājā ataḥ khalu mama nātikruddho muniḥ /(KSak_7.33a5)

mārīca tathāpy asau priyam asmābhiḥ praṣṭavyaḥ / kaḥ ko 'tra bhoḥ / (praviśya)(KSak_7.33a6)

śiṣya bhagavann ayam asmi /(KSak_7.33a)

mārīca gālava idānīm eva vihāyasā gatvā mama vacanāt tatrabhavate kaṇvāya priyam āvedaya yathā putravatī śakuntalā tatśāpanivṛttau smṛtimatā duṣyantena pratigṛhīteti /(KSak_7.33a)

śiṣyaḥ yad ājñāpayati bhagavān (iti niṣkrāntaḥ)(KSak_7.33a)

mārīca vatsa tvam api svāpatyadārasahitaḥ sakyur ākhaṇḍalasya ratham āruhya te rājadhānīṃ pratiṣṭhasva /(KSak_7.33a0)

rājā yad ājñāpayati bhagavān /(KSak_7.33a1)

mārīca api ca /(KSak_7.34b1)

tava bhavatu viḍaujāḥ prājyavṛṣṭiḥ prajāsu tvam api vitatayajño vajriṇaṃ prīṇayasva /
yugaśataparivartān evam anyonyakṛtyair nayatam ubhayalokānugrahaślāghanīyaiḥ // KSak_7.34

rājā bhagavan yathāśakti śreyase yatiṣye /(KSak_7.34a)

mārīca vatsa kiṃ te bhūyaḥ priyam upakaromi /(KSak_7.35b1)

rāja ataḥ param api priyam asti / yadīha bhagavān priyaṃ kartum icchati tarhi idam astu / (bharatavākyam)(KSak_7.35b2)

pravartatāṃ prakṛtihitāya pārthivaḥ sarasvatī śrutamahatāṃ mahīyatām /
mama api ca kṣapayatu nīlalohitaḥ punarbhavaṃ parigataśaktir ātmabhūḥ // KSak_7.35

(niṣkrāntāḥ sarve)(KSak_p166715)

iti saptamo 'ṅkaḥ /

samāptam idam abhijñāna-śākuntalaṃ nāma nāṭakam /
— Kālidāsa: Abhijñānaśakuntala (Academic edition — see source file header)

